amanoisuno/poet huggingface dataset:
紹興親享明堂二十六首 徹豆用《歆安》。 郊廟朝會歌辭
工祝告休，笙鏞云闋。酒茅既除，牲俎斯徹。幽明罔恫，中外咸悅。禮成伊何，天地同節。
紹興親享明堂二十六首 送神用《誠安》。 郊廟朝會歌辭
奕奕宗祀，煌煌禮文。高靈下墮，精意升聞。熙事既畢，忽乘青雲。敢拜明貺，永清世氛。
紹興親享明堂二十六首 望燎用《儀安》。 郊廟朝會歌辭
載酌載獻，以純以精。歌傳夜誦，物備秋成。報本斯極，聽卑則明。願儲景貺，福我羣生。
紹興親享明堂二十六首 望瘞用《儀安》。 郊廟朝會歌辭
禮協豐融，誠交彷彿。辟公受膰，宗祀臨瘞。貽我來牟，以興嗣歲。山川出雲，天地同氣。
紹興親享明堂二十六首 還大次用《憩安》。 郊廟朝會歌辭
應天以實，已事而竣。氈案朝帝，竹宮拜神。靈光下燭，協氣斯陳。福祿時萬，基圖日新。
紹興淳熙分命館職定撰十七首  其一 郊廟朝會歌辭
〔圜鍾爲宮〕上直房心，時惟明堂。配天享親，宗祀有常。盛德在金，日吉辰良。享我克誠，來格來康。
紹興淳熙分命館職定撰十七首  其二 郊廟朝會歌辭
〔黄鍾爲角〕合宮盛禮，金商令時。備成熙事，蒐揚上儀。駿奔在庭，精意肅祗。來享嘉薦，神靈燕娭。
紹興淳熙分命館職定撰十七首  其三 郊廟朝會歌辭
〔太簇爲徵〕休德孔昭，靈承上帝。孝極尊親，嚴配于位。嘉薦芬芳，禮無不備。神其格思，享茲誠至。
紹興淳熙分命館職定撰十七首  其四 郊廟朝會歌辭
〔姑洗爲羽〕霜露既降，孝思奉先。陟降上帝，禮隆九筵。有馨黍稷，有肥牲牷。神來燕娭，想像肅然。
紹興淳熙分命館職定撰十七首 盥洗用《正安》。 郊廟朝會歌辭
禮經之重，祭典爲宗。上公攝事，進退彌恭。庶品豐潔，令儀肅雍。百祥萃止，惟吉之從。
紹興淳熙分命館職定撰十七首 升殿用《正安》。 郊廟朝會歌辭
皇祖配帝，歲祀明堂。冕服陟降，玉佩瑲瑲。疾徐有節，進止克莊。維時右享，日靖四方。
紹興淳熙分命館職定撰十七首 上帝位奠玉幣用《嘉安》。 郊廟朝會歌辭
大享季秋，百執揚厲。明明太宗，赫赫上帝。祗薦忱誠，式嚴圭幣。祚我明德，錫茲來裔。
紹興淳熙分命館職定撰十七首 太宗位奠幣用《宗安》。 郊廟朝會歌辭
穆穆皇祖，丕昭聖功。聲律身度，樂備禮隆。祗薦量幣，祀于合宮。玉帛萬國，驩心載同。
紹興淳熙分命館職定撰十七首 捧俎用《豐安》。 郊廟朝會歌辭
備物昭陳，工祝告具。維羊維牛，孔碩孔庶。有嘉維馨，加食宜飫。斂時五福，永膺豐胙。
紹興淳熙分命館職定撰十七首 上帝位酌獻用《嘉安》。 郊廟朝會歌辭
燁彼房心，明明有融。維聖享帝，禮行合宮。祀事時止，粢盛潔豐。昭受申命，萬福攸同。
紹興淳熙分命館職定撰十七首 太宗位酌獻用《德安》。 郊廟朝會歌辭
受命溥將，勳高百王。寰宇大定，聖治平康。有嚴陟配，宗祀明堂。神保是格，申錫無疆。
紹興淳熙分命館職定撰十七首 文舞退、武舞進用《正安》。 郊廟朝會歌辭
溫厚嚴凝，於皇上帝。文德武功，列聖並配。舞綴象成，肅雍進退。秉翟踆踆，總干蹈厲。
紹興淳熙分命館職定撰十七首 亞、終獻用《文安》。 郊廟朝會歌辭
總章靈承，維國之常。禮樂宣鬯，降升齊莊。竭誠盡志，薦茲累觴。於昭在上，申錫無疆。
紹興淳熙分命館職定撰十七首 徹豆用《肅安》。 郊廟朝會歌辭
於皇上帝，肅然來臨。恭薦芳俎，以達高明。烹飪既事，享于克誠。以介景福，惟德之馨。
紹興淳熙分命館職定撰十七首 送神用《景安》。 郊廟朝會歌辭
帝在合宮，鑒觀盛禮。黍稷惟馨，神心則喜。禮備樂成，亦既歸止。億萬斯年，以貺多祉。
紹興淳熙分命館職定撰十七首 高宗位奠幣用《宗安》。 郊廟朝會歌辭
赫赫高廟，于堯有光。覆被萬祀，冠冕百王。有量斯幣，蠲潔是將。在帝左右，維時降康。
紹興淳熙分命館職定撰十七首 酌獻用《德安》。 郊廟朝會歌辭
炎運中興，蒼生載寧。九秩燕豫，三紀豐凝。精祀上帝，陟配威靈。錫羨胙祉，萬世承承。
景德祀皇地祇三首 降神用《靜安》。 郊廟朝會歌辭
至哉厚德，陟配天長。沈潜剛克，廣大無疆。資生萬物，神化含章。同和八變，神靈效祥。
景德祀皇地祇三首 奠玉幣、酌獻用《嘉安》。 郊廟朝會歌辭
於昭祀典，致享坤儀。備物咸秩，柔祇格思。功宣敏樹，日益鴻禧。持載品彙，率土攸宜。
景德祀皇地祇三首 送神用《靜安》。 郊廟朝會歌辭
妙用無方，倏來忽逝。蠲潔寅恭，式終禋瘞。
景祐夏至祀皇地祇二首 太祖奠幣用《恭安》。 郊廟朝會歌辭
赫矣淳耀，俶載帝基。一戎以定，萬國來儀。寅恭潔祀，博厚皇祇。威靈攸在，福祿如茨。
景祐夏至祀皇地祇二首 酌獻用《英安》。 郊廟朝會歌辭
丕命惟皇，萬物咸臯。卜年邁周，崇功冠禹。有燁炎精，大昌聖祚。酌鬯祈年，永錫繁祜。
熙寧祀皇地祇十二首 迎神用《導安》。 郊廟朝會歌辭
昭靈積厚，混混坤輿。配天作極，陰慘陽舒。齊明薦享，百福其儲。庶幾來止，風馬雲車。
熙寧祀皇地祇十二首 升降用《靖安》。 郊廟朝會歌辭
有來穆穆，臨此方丘。其行風動，其止霆收。躬事匪懈，豐盛潔羞。百昌咸殖，允矣神休。
熙寧祀皇地祇十二首 奠幣用《釐安》。 郊廟朝會歌辭
純誠昭融，芳美嘉薦。肅將二精，以享以奠。休光四充，靈祇來燕。其祥伊何，永世錫羨。
熙寧祀皇地祇十二首 太祖用《肇安》。 郊廟朝會歌辭
於皇烈祖，維帝所興。光輝宗祀，如日之升。告靈作配，孝享烝烝。錫茲祉福，百世其承。
熙寧祀皇地祇十二首 司徒奉俎用《承安》。 郊廟朝會歌辭
我修祀事，於何致誠。罔敢怠佚，視茲碩牲。納烹薦俎，侑以和聲。格哉休應，世濟皇明。
熙寧祀皇地祇十二首 酌獻用《和安》。 郊廟朝會歌辭
猗嗟富媼，博厚含弘。發榮敷秀，動植茲豐。爰酌茲酒，肸蠁交通。衆祥萃止，垂祜無窮。
熙寧祀皇地祇十二首 太祖用《佑安》。 郊廟朝會歌辭
光大含弘，坤元之力。海宇咸寧，烈祖之德。作配方壇，不僭不忒。子孫其承，毋替厥則。
熙寧祀皇地祇十二首 飲福用《禔安》。 郊廟朝會歌辭
載登壇阼，載酌尊彝。牲酒嘉旨，福祿純熙。其福維何，萬物咸宜。其祿維何，永承神禧。
熙寧祀皇地祇十二首 退文舞、迎武舞用《威安》。 郊廟朝會歌辭
雍雍肅肅，建我采旄。舞以玉戚，不吳不敖。其將其肆，脾臄嘉肴。何以侑樂，鍾鼓管簫。
熙寧祀皇地祇十二首 亞、終獻用《儀安》。 郊廟朝會歌辭
折俎在籩，胾羹在豆。何以酌之，酒醴是侑。何以錫之，貽爾眉壽。何以格之，永爾康阜。
熙寧祀皇地祇十二首 徹豆用《豐安》。 郊廟朝會歌辭
曳我黼黻，履舄接武。鏘我珩璜，降升圉圉。其將肆兮，既曰不侮。其終徹兮，恭欽惟主。
熙寧祀皇地祇十二首 送神用《阜安》。 郊廟朝會歌辭
神兮來下，享此苾芬。酌獻雍雍，執事孔勤。神之還矣，忽乘飛雲。遺我祺祥，物象忻忻。
常祀皇地祇五首 迎神用《寧安》。八變。 郊廟朝會歌辭
坤元之德，光大無疆。一氣交感，百物阜昌。吉蠲致享，精明是將。介茲景福，鼎祚靈長。
常祀皇地祇五首 升降用《正安》。 郊廟朝會歌辭
禮經之重，祭典爲宗。上公攝事，登降彌恭。庶品豐潔，令儀肅雍。百祥萃止，維吉之從。
常祀皇地祇五首 奉俎用《豐安》。 郊廟朝會歌辭
禮崇禋祀，神鑒孔明。牲牷博腯，以炰以烹。馨香蠲潔，品物惟精。錫以純嘏，享茲至誠。
常祀皇地祇五首 退文舞、迎武舞用《威安》。 郊廟朝會歌辭
進旅退旅，載揚干揚。不愆于儀，容服有章。式綏式侑，神保是聽。鼓之舞之，神永安寧。
常祀皇地祇五首 送神用《寧安》。 郊廟朝會歌辭
物備百嘉，樂周八變。克誠是享，明德斯薦。神鑒孔昭，蕃禧錫羨。回馭飄然，邈不可見。
紹興祀皇地祇十五首 迎神用《寧安》。 其一 郊廟朝會歌辭
〔函鍾爲宮〕至哉厚德，物生是資。直方維則，翕闢攸宜。於昭祀典，致享坤儀。禮罔不答，神之格思。
紹興祀皇地祇十五首 迎神用《寧安》。 其二 郊廟朝會歌辭
〔太簇爲角〕蕆事方丘，舊典時式。至誠感神，馨非黍稷。肸蠁來臨，鑒茲明德。永錫坤珍，時萬時億。
紹興祀皇地祇十五首 迎神用《寧安》。 其三 郊廟朝會歌辭
〔姑洗爲徵〕至哉坤元，乃順承天。厚德載物，含洪八埏。日北多暑，祀儀吉蠲。式昭毋事，敢告恭虔。
紹興祀皇地祇十五首 迎神用《寧安》。 其四 郊廟朝會歌辭
〔南呂爲羽〕蕆事方丘，情文孔時。名山大澤，侑祭無遺。牲陳黝犢，樂備咸池。柔祇皆出，介我繁禧。
紹興祀皇地祇十五首 盥洗用《正安》。 郊廟朝會歌辭
於穆盛禮，肅肅在宮。蕆事有初，直于東榮。滌濯是謹，惟寅惟清。祗薦柔嘉，享茲克誠。
紹興祀皇地祇十五首 升殿用《正安》。 郊廟朝會歌辭
景風應時，聿嚴毖祀。用事方丘，鏘鏘濟濟。登降有節，三獻成禮。神其格思，錫我繁祉。
紹興祀皇地祇十五首 正位奠玉幣用《嘉安》。 郊廟朝會歌辭
坤元博厚，對越天明。展事方澤，亶惟顧歆。嘉玉量幣，祗薦純精。錫我繁祉，燕及函生。
紹興祀皇地祇十五首 太祖位用《定安》。 郊廟朝會歌辭
毖祀泰折，柔祇是承。於赫藝祖，道格三靈。式嚴配侑，厚德惟寧。爰昭薦幣，享于克誠。
紹興祀皇地祇十五首 捧俎用《豐安》。 郊廟朝會歌辭
丕答靈貺，蕆事方丘。豆登在列，鼎俎斯儔。牲牷告具，寅畏彌周。柔祇昭格，飈至雲流。
紹興祀皇地祇十五首 正位酌獻用《光安》。 郊廟朝會歌辭
祗事坤元，飭躬敢憚。爰潔粢盛，載嚴圭瓚。清明內融，嘉旨外粲。介我繁釐，時億時萬。
紹興祀皇地祇十五首 太祖位酌獻用《英安》。 郊廟朝會歌辭
皇矣藝祖，九圍是式。至哉柔祇，萬彙允殖。保茲嘉邦，介我黍稷。酌鬯告虔，作配無極。
紹興祀皇地祇十五首 文舞退、武舞進用《正安》。 郊廟朝會歌辭
於穆媼神，媲德彼天。我修毖祀，以莫不虔。肆陳時夏，干羽相宣。靈其來游，降福綿綿。
紹興祀皇地祇十五首 亞、終獻用《文安》。 郊廟朝會歌辭
禮有祈報，國惟典常。籩豆豐潔，降升齊莊。備物致志，式薦累觴。昭格來享，自天降康。
紹興祀皇地祇十五首 徹豆用《娛安》。 郊廟朝會歌辭
承天效法，其道貴誠。牲羞黄犢，薦德之馨。芳俎告畢，禮備樂盈。既靜既安，庶物霑生。
紹興祀皇地祇十五首 送神用《寧安》。 郊廟朝會歌辭
至厚至深，其動也剛。精誠默通，或出其藏。神之言歸，化斯有光。相我炎圖，萬世無疆。
宋初祀神州地祇三首 降神用《靜安》。 郊廟朝會歌辭
膴膴郊原，茫茫宇縣。畫野分疆，禹功疏奠。靈祇是臻，豆籩祗薦。幽贊皇圖，視之不見。
宋初祀神州地祇三首 奠玉幣、酌獻用《嘉安》。 郊廟朝會歌辭
肸蠁儲靈，肅恭用幣。鏘洋導和，洪休允契。嘉氣雲蒸，浹于華裔。式薦坤珍，聿符明世。
宋初祀神州地祇三首 送神用《靜安》。 郊廟朝會歌辭
獻奠云畢，純嘏祁祁。威靈藏用，邈矣何之。
景祐孟冬祭神州地祇二首 太宗位奠幣用《化安》。 郊廟朝會歌辭
削平僞邦，嗣興鴻業。禮樂交修，仁德該洽。柔祇薦享，量幣攸攝。侑坐延靈，神休允答。
景祐孟冬祭神州地祇二首 酌獻用《韶安》。 郊廟朝會歌辭
有煒彌文，克隆宏構。貽此燕謀，具膺多祐。嶰律吹莩，彝尊奠酒。佐乃沈潜，永祈豐楙。
元符祭神州地祇二首 迎神用《寧安》。八變。 郊廟朝會歌辭
膴膴浚邦，皇天是宅。必有幽贊，聰明正直。布列籩豆，考擊金石。中外謐寧，繄神之力。
元符祭神州地祇二首 送神用《寧安》。 郊廟朝會歌辭
都邑浩穰，民物富盛。主以靈祇，昭乃丕應。玉帛牲牷，鼓鍾筦磬。祗薦攸歆，歸于至靜。
紹興祀神州地祇十六首 迎神用《寧安》。 其一 郊廟朝會歌辭
〔函鍾爲宮〕芒芒下土，恢恢方儀。富媼統攝，潜運八維。爰稱元祀，告備吉時。揭茲虔恭，僾其格思。
紹興祀神州地祇十六首 迎神用《寧安》。 其二 郊廟朝會歌辭
〔太簇爲角〕洪惟坤元，道著品物。上配紫旻，厚載其德。良月肇蕆，祭器布列。必先皇祇，以迓景福。
紹興祀神州地祇十六首 迎神用《寧安》。 其三 郊廟朝會歌辭
〔姑洗爲徵〕坱圠無垠，磅礴罔測。山盈川沖，自生自殖。其報惟何，率禮靡忒。億萬斯年，功被無極。
紹興祀神州地祇十六首 迎神用《寧安》。 其四 郊廟朝會歌辭
〔南呂爲羽〕翕闢以時，協氣陶蒸。播之金石，鏘厥和聲。冥冥眑眑，孔享純誠。是聽是娭，邦基永寧。
紹興祀神州地祇十六首 盥洗用《正安》。 郊廟朝會歌辭
晨煬致煙，浡然四施。飄飄風馬，彷彿來斯。祀事維清，沃之盥之。載涓載肅，罔有愧辭。
紹興祀神州地祇十六首 升殿用《正安》。 郊廟朝會歌辭
崇崇其壇，屹矣層級。佩約步趨，降登中節。左瞻右睨，祥風藹集。斿旆羽紛，昭鑒翊翊。
紹興祀神州地祇十六首 神州地祇位奠玉幣用《嘉安》。 郊廟朝會歌辭
璇璣諧序，籍斂薦嘉。昭答柔祇，迭奏雅歌。幣琮以侑，儀腆氣和。靈其溥臨，容與燕嘉。
紹興祀神州地祇十六首 太宗位奠幣用《嘉安》。 郊廟朝會歌辭
穆穆令聞，溥博有容。澤被萬宇，靡不率從。恭陳量幣，明薦其衷。禮亦宜之，享德攸同。
紹興祀神州地祇十六首 奉俎用《豐安》。 郊廟朝會歌辭
肅肅嘉承，唯德其物。工祝以告，繄民之力。神哉廣生，孔蕃且碩。奠于嘉壇，吐之則弗。
紹興祀神州地祇十六首 神州地祇位酌獻用《嘉安》。 郊廟朝會歌辭
恭承明祀，嘉薦令芳。亦有桂酒，誠慤是將。瑟瓚以酌，效懽厥觴。庶乎燕享，永懷不忘。
紹興祀神州地祇十六首 太宗位酌獻用《化安》。 郊廟朝會歌辭
宗德含洪，方祇可儗。闢土開疆，八埏同軌。是用作配，有永無紀。祼獻以享，茂格蕃祉。
紹興祀神州地祇十六首 文舞退、武舞進用《文安》。 郊廟朝會歌辭
奕奕綴兆，咸池孔彰。丕闡文德，靡忘發揚。進退有節，乃容之常。樂備爾奏，燁燁榮光。
紹興祀神州地祇十六首 亞、終獻用《文安》。 郊廟朝會歌辭
縮酌以祼，既旨且多。三獻有序，情文愈加。黄祇臨享，錫以休嘉。廣茲靈祲，覃及邇遐。
紹興祀神州地祇十六首 徹豆用《成安》。 郊廟朝會歌辭
展牲告全，迺登于俎。竣事而徹，侑以樂語。奉釐宣室，祚我神主。斂敷庶民，並受其祜。
紹興祀神州地祇十六首 送神用《寧安》。 郊廟朝會歌辭
雲馭洋洋，既歆既顧。悠然聿歸，曷求厥路。欽想頌堂，跛立以慕。賚我肸蠁，莫不懌豫。
紹興祀神州地祇十六首 望瘞用《正安》。 郊廟朝會歌辭
神罔怨恫，燕其有喜。蕆事告成，爰修瘞禮。樂闋儀備，休氣四起。尚謹不愆，念終如始。
景德朝日三首 降神用《高安》。六變。 郊廟朝會歌辭
陽德之母，羲御寅賓。得天久照，首茲三辰。正辭備物，肅肅振振。淪精降監，克享明禋。
景德朝日三首 奠玉幣、酌獻用《嘉安》。 郊廟朝會歌辭
醴齊良潔，有牲斯純。大采玄冕，乃昭其文。王宮定位，粢盛苾芬。民事以敘，盛德升聞。
景德朝日三首 送神用《高安》。 郊廟朝會歌辭
縣象著明，照臨下土。降福穰穰，德施周普。
夕月三首 降神用《高安》。六變。 郊廟朝會歌辭
凝陰稟粹，照臨八埏。麗天垂象，繼日代明。一氣資始，四時運行。靈祇昭格，備物薦誠。
夕月三首 奠玉幣、酌獻用《嘉安》。 郊廟朝會歌辭
夕耀乘秋，功存宇縣。金奏在縣，以時致薦。祀事孔寅，明靈降眷。潔粢豐盛，倉箱流衍。
夕月三首 送神用《高安》。 郊廟朝會歌辭
夙陳籩豆，潔誠致祈。垂休保佑，景祚巍巍。
大觀秋分夕月四首 降神用《高安》。 郊廟朝會歌辭
至陰之精，虧而復盈。輪高僊桂，階應祥蓂。玉兔影孤，金莖露溢。其駕星車，顧于茲夕。
大觀秋分夕月四首 奠玉幣。 郊廟朝會歌辭
玉鈎初彎，冰盤乍圓。扇掩秋後，烏飛枝邊。精凝蟾蜍，輝光嬋娟。歆于明祀，弭芳節焉。
大觀秋分夕月四首 酌獻。 郊廟朝會歌辭
名稽漢儀，歌參唐宗。往于卿少，乘秋氣中。周天而行，如姊之崇。可飛霞佩，下瑠璃宮。
大觀秋分夕月四首 送神。 郊廟朝會歌辭
四扉大開，五雲車立。霓裾娣從，風翿童執。摇曳胥來，鏘洋爰集。歆我嚴禋，西面以揖。
紹興朝日十首 降神用《高安》。 其一 郊廟朝會歌辭
〔圜鍾爲宮〕玄鳥既至，序屬春分。朝于太陽，厥典備存。載嚴大采，示民有尊。揚光下燭，煜爚東門。
紹興朝日十首 降神用《高安》。 其二 郊廟朝會歌辭
〔黄鍾爲角〕升暉麗天，陽德之母。率無頗偏，兼燭下土。恭事崇壇，禮樂具舉。頓御六龍，裴回容與。
紹興朝日十首 降神用《高安》。 其三 郊廟朝會歌辭
〔太簇爲徵〕周祀及闇，漢制中營。肸蠁是屆，禮神以兄。我潔斯璧，我肥斯牲。神兮燕享，鑒觀孔明。
紹興朝日十首 降神用《高安》。 其四 郊廟朝會歌辭
〔姑洗爲羽〕屹爾王宮，泛臨翊翊。惠此萬方，豈惟五色。以修陽政，以習地德。雲景杳冥，施祥無極。
紹興朝日十首 初獻升殿用《正安》。 郊廟朝會歌辭
天宇四霽，嘉壇聿崇。肅祗嚴祀，登降有容。仰瞻曜靈，位居其中。既安既妥，沛哉豐融。
紹興朝日十首 奠玉幣用《嘉安》。 郊廟朝會歌辭
物之備矣，以交於神。時惟炎精，不忘顧歆。經緯之文，璆琳之質。燦然相輝，其儀秩秩。
紹興朝日十首 奉俎用《豐安》。 郊廟朝會歌辭
扶桑朝暾，和氣肸飭。奉此牲牢，爲俎孔碩。芬馨進聞，介我黍稷。所將以誠，茲用享德。
紹興朝日十首 酌獻用《嘉安》。 郊廟朝會歌辭
匏爵斯陳，百味旨酒。勺以獻之，再拜稽首。鍾鼓在列，靈方安留。眷然加薦，惟時之休。
紹興朝日十首 亞、終獻用《文安》。 郊廟朝會歌辭
禮罄沃盥，誠意肅將。包茅是縮，冀畢重觴。煥矣情文，既具醉止。熙事備成，靈其有喜。
紹興朝日十首 送神用《禮安》。 郊廟朝會歌辭
羲和駕兮，其容杲杲。將安之兮，言歸黄道。光赫萬物，無古無今。人君之表，咸仰照臨。
夕月十首 降神用《高安》。 其一 郊廟朝會歌辭
〔圜鍾爲宮〕金行告遒，玉律分秋。禮蕆西郊，毖祀聿修。精意潜達，永孚于休。神之聽之，爰格飈斿。
夕月十首 降神用《高安》。 其二 郊廟朝會歌辭
〔黄鍾爲角〕時維秋仲，夜寂天清。實嚴姊事，用答陰靈。壇壝斯設，黍稷惟馨。雲車來下，庶歆厥誠。
夕月十首 降神用《高安》。 其三 郊廟朝會歌辭
〔太簇爲徵〕遡日著明，麗天作配。潔誠以祠，禮行肅拜。光凝冕服，氣肅環珮。庶幾昭格，祗而不懈。
夕月十首 降神用《高安》。 其四 郊廟朝會歌辭
〔姑洗爲羽〕穆穆流輝，太陰之精。盈虧靡忒，寒暑以均。克禋克祀，揆日涓辰。牲碩酒旨，來燕來寧。
夕月十首 升殿用《正安》。 郊廟朝會歌辭
猗歟崇基，右平左墄。祗率典常，屆茲秋夕。陟降惟寅，威儀抑抑。神其鑒觀，穰簡是集。
夕月十首 奠玉幣用《嘉安》。 郊廟朝會歌辭
少采陳儀，實曰坎祭。禮備樂舉，嚴恭將事。于以奠之，嘉玉量幣。神兮昭受，陰騭萬彙。
夕月十首 奉俎用《豐安》。 郊廟朝會歌辭
穀旦其差，有牲在滌。工祝致告，爲俎孔碩。肸蠁是期，祚我明德。備茲孝欽，式和民則。
夕月十首 酌獻用《嘉安》。 郊廟朝會歌辭
白藏在序，享惟其時。躬即明壇，禮惟載祗。斟以瑶爵，神靈燕娭。歆馨顧德，錫我蕃釐。
夕月十首 亞、終獻用《文安》。 郊廟朝會歌辭
肅雍嚴祀，聖治昭彰。清酒既載，或肆或將。禮匝三獻，終然允臧。神具醉止，其樂且康。
夕月十首 送神用《理安》。 郊廟朝會歌辭
歌奏云闋，式禮莫愆。以我齊明，罄其吉蠲。神保聿歸，降康自天。蘿圖永固，億萬斯年。
熙寧以後祀高禖六首 降神用《高安》。六變。 郊廟朝會歌辭
容臺講禮，禖宮立祠。司分屆後，带韣陳儀。嘉祥萃止，靈馭來思。皇支蕃衍，永固邦基。
熙寧以後祀高禖六首 升降用《正安》。 郊廟朝會歌辭
郊禖之應，肇自生商。誕膺寶命，濬發其祥。天材蕃衍，德稱君王。本支萬世，與天無疆。
熙寧以後祀高禖六首 奠玉幣用《嘉安》。 郊廟朝會歌辭
昔帝高辛，先禖肇祀。爰揆仲陽，式祈嘉祉。陳之犧牲，授以弓矢。敷祐皇宗，施于孫子。
熙寧以後祀高禖六首 酌獻用《祐安》。 郊廟朝會歌辭
昭薦精衷，靈承端命。青帝顧懷，神禖儲慶。祚以蕃昌，協于熙盛。螽斯衆多，流于雅詠。
熙寧以後祀高禖六首 亞、終獻用《文安》。 郊廟朝會歌辭
赫赫高禖，萬世所祀。其德不回，錫茲福祉。蕃衍椒聊，和平芣苢。傳類降康，世濟其美。
熙寧以後祀高禖六首 送神用《理安》。 郊廟朝會歌辭
禮奠蠲衷，祭儀竣事。丕擁靈休，蕃衍皇嗣。
紹興祀高禖十首 降神用《高安》。 其一 郊廟朝會歌辭
〔圜鍾爲宮〕聿分春氣，施生在時。禖宮肇啟，精意以祠。禮儀告備，神其格思。厥靈有赫，錫我繁釐。
紹興祀高禖十首 降神用《高安》。 其二 郊廟朝會歌辭
〔黄鍾爲角〕眷此尊祀，實惟仲春。青圭束帛，克祀克禋。庶蒙嘉惠，嗣續詵詵。神之降鑒，雲車來臻。
紹興祀高禖十首 降神用《高安》。 其三 郊廟朝會歌辭
〔太簇爲徵〕猗歟禖宮，祀典所貴。粵自艱難，禮或弗備。以迄于今，始建壇壝。願戒雲車，歆此誠意。
紹興祀高禖十首 降神用《高安》。 其四 郊廟朝會歌辭
〔姑洗爲羽〕春氣肇分，萬類滋榮。惟此祀事，皆象發生。求神以類，式昭至誠。庶幾來格，子孫繩繩。
紹興祀高禖十首 升壇用《正安》。 郊廟朝會歌辭
有奕禖宮，在國之南。壇壝既設，威儀孔嚴。登祀濟濟，神兮顧瞻。佑我皇祚，宜百斯男。
紹興祀高禖十首 奠玉幣用《嘉安》。 郊廟朝會歌辭
青律載陽，有鳦頡頏。祈我繁祉，立子生商。三牲既薦，玉帛是將。克禋克祀，有嘉其祥。
紹興祀高禖十首 奉俎用《豐安》。 郊廟朝會歌辭
祗祓禖壇，潔蠲羊豕。博碩肥腯，爰具牲醴。執事駿奔，肅將俎几。神其顧歆，永錫多子。
紹興祀高禖十首 青帝位酌獻用《祐安》。伏羲、高辛酌獻并同。 郊廟朝會歌辭
瑞鳦至止，祀事孔時。酌以清酒，祼獻載祗。神具醉止，介我蕃禧。乃占吉夢，維熊維羆。
紹興祀高禖十首 亞、終獻用《文安》。 郊廟朝會歌辭
中春涓吉，蕆事禖祠。禮備樂作，籩豆孔時。貳觴畢舉，薦獻無違。庶幾神惠，祥啟熊羆。
紹興祀高禖十首 送神用《理安》。 郊廟朝會歌辭
嘉薦令芳，有嚴禋祀。神來燕娭，亦既醉止。風馭言還，栗然歘起。以祓以除，錫我蕃祉。
景德祀九宮貴神三首 降神用《高安》。 郊廟朝會歌辭
倬彼垂象，照臨下土。躔次運行，功德周普。九宮既位，惟德是輔。神之至上，皇皇斯臯。
景德祀九宮貴神三首 奠玉幣、酌獻用《嘉安》。 郊廟朝會歌辭
靈禋既肅，明神既秩。在國之東，協日之吉。升歌有儀，六變中律。懷和萬靈，降茲陰騭。
景德祀九宮貴神三首 送神用《高安》。 郊廟朝會歌辭
祗薦有常，惟神無方。回飈整馭，垂休降祥。
元祐祀九宮貴神二首 降神用《景安》。六變。 郊廟朝會歌辭
上天貴神，九宮設位。功德及物，乃秩明祀。望拜紫壇，赫然靈氣。奠玉薦幣，歆之無愧。
元祐祀九宮貴神二首 送神用《景安》。 郊廟朝會歌辭
天之貴神，推移九宮。厥位靡常，降康則同。來集于壇，顧歆恪恭。歌以送之，飈靜旋穹。
紹興祀九宮貴神十首 降神用《景安》。 其一 郊廟朝會歌辭
〔圜鍾爲宮〕紫闕幽宏，惟神靈尊。輔成泰元，贊役乃坤。曰雨曰暘，緼豫調紛。享薦隕光，蒙祉如屯。
紹興祀九宮貴神十首 降神用《景安》。 其二 郊廟朝會歌辭
〔黄鍾爲角〕載陽衍德，農祥孔昭。賚茲元嘏，穰穰黍苗。象輿眇冥，金奏遠姚。無閼厥靈，丹衷匪恌。
紹興祀九宮貴神十首 降神用《景安》。 其三 郊廟朝會歌辭
〔太簇爲徵〕於赫九宮，天神之貴。煌煌彪列，下土是蒞。幽贊高穹，陰騭萬類。肅若舊典，有嚴祗事。
紹興祀九宮貴神十首 降神用《景安》。 其四 郊廟朝會歌辭
〔姑洗爲羽〕練時吉良，聿崇明祀。粢盛潔豐，牲碩酒旨。肅唱和聲，來燕來止。嘉承天休，賚及含齒。
紹興祀九宮貴神十首 初獻升壇用《正安》。 郊廟朝會歌辭
於昭毖祀，周旋有容。歷階將事，趨進鞠躬。改步如初，沒階彌恭。左墄右平，陟降雍雍。
紹興祀九宮貴神十首 太一位奠玉幣用《嘉安》。 郊廟朝會歌辭
煌煌九宮，照臨下土。陰騭庶類，功施周普。恪修祀典，禮備樂舉。嘉玉量幣，馨非稷黍。
紹興祀九宮貴神十首 奉俎用《豐安》。 郊廟朝會歌辭
靈鑒匪遠，誠心肅祗。是烝是享，俎實孔時。禮行樂奏，肸蠁是期。雲車風馬，神其燕娭。
紹興祀九宮貴神十首 太一位酌獻用《嘉安》。 郊廟朝會歌辭
惟天丕冒，彪列九神。財成元化，陰騭下民。有酒斯旨，登薦苾芬。昭哉降鑒，茀祿來臻。
紹興祀九宮貴神十首 亞、終獻用《文安》。 郊廟朝會歌辭
均調大化，陰騭下民。駿功有赫，誕舉明禋。嘉觴中貳，執事惟寅。清明鬯矣，福祿攸臻。
紹興祀九宮貴神十首 送神用《景安》。 郊廟朝會歌辭
薦獻有序，降登無違。禮樂備舉，昭格燕娭。雲車縹緲，神曰還歸。報以景貺，翊我昌期。
建隆以來祀享太廟十六首 迎神用《禮安》。 郊廟朝會歌辭
肅肅清廟，奉祠來詣。格思之靈，如在之祭。克謹威儀，載嚴容衛。降福孔皆，以克永世。
建隆以來祀享太廟十六首 皇帝行用《隆安》。 郊廟朝會歌辭
工祝升階，賓尸在位。祗達孝思，允修毖祀。顯相有儀，克恭乃事。儼恪其容，通此精意。
建隆以來祀享太廟十六首 奠瓚用《瑞木》。 郊廟朝會歌辭
木符啟瑞，著象成文。於昭大號，協應明君。靈命有屬，鴻禧洞分。歌以升薦，休嘉洽聞。
建隆以來祀享太廟十六首 又用《馴象》。 郊廟朝會歌辭
嘉彼馴象，來歸帝鄉。南州毓質，中區效祥。仁格巨獸，德柔遐荒。有感斯應，神化無方。
建隆以來祀享太廟十六首 又用《玉烏》。 郊廟朝會歌辭
素烏爰止，淳精允臧。名符瑞牒，色應金方。潔白容與，翹英奮揚。孝思攸感，皇德逾張。
建隆以來祀享太廟十六首 奉俎用《豐安》。 郊廟朝會歌辭
維犧維牲，以炰以烹。植其鞉鼓，潔彼鉶羹。孔碩茲俎，於穆厥聲。肅雍顯相，福祿來成。
建隆以來祀享太廟十六首 酌獻僖祖室用《大善》。 郊廟朝會歌辭
湯湯洪河，經啟長源。鬰鬰嘉木，挺生本根。大哉崇基，出乎慶門。發祥垂裕，永世貽孫。
建隆以來祀享太廟十六首 順祖室用《大寧》。 郊廟朝會歌辭
元鍾九千，生於仲呂。崇臺九層，起於累土。赫日之升，明夷爲主。孝孫作帝，式由祖武。
建隆以來祀享太廟十六首 翼祖室用《大順》。 郊廟朝會歌辭
明明我祖，積德攸宜。肇繼瓜瓞，將隆本支。爰資慶緒，式昭帝基。於穆清廟，永洽重熙。
建隆以來祀享太廟十六首 宣祖室用《大慶》。 郊廟朝會歌辭
艱難積行，綿長鍾慶。同人之時，得主乃定。既敘宗祧，乃修舞詠。經武開先，永昭丕命。
建隆以來祀享太廟十六首 太祖室用《大定》。 郊廟朝會歌辭
猗歟太祖，受命于天。化行區宇，功溢簡編。武威震耀，文德昭宣。開基垂統，億萬斯年。
建隆以來祀享太廟十六首 太宗室用《大盛》。 郊廟朝會歌辭
赫赫皇運，明明太宗。四隩咸暨，一變時雍。睿文炳煥，聖德溫恭。千齡萬祀，永播笙鏞。
建隆以來祀享太廟十六首 飲福用《禧安》。 郊廟朝會歌辭
嘉粟旨酒，博腯牲牷。神鑒孔昭，享茲吉蠲。夙夜毖祀，孝以奉先。永錫純嘏，功格于天。
建隆以來祀享太廟十六首 亞獻用《正安》。 郊廟朝會歌辭
已象文治，乃觀武成。進退可度，威儀克明。
建隆以來祀享太廟十六首 終獻用《正安》。 郊廟朝會歌辭
常武徂征，詩人所稱。總干山立，厥象伊凝。
建隆以來祀享太廟十六首 徹豆用《豐安》。 郊廟朝會歌辭
肥腯之牲，既析既薦。鬰鬯之酒，已酌已獻。祝辭亦陳，和奏斯徧。享禮具舉，徹其有踐。
攝事十三首 降神用《禮安》。 郊廟朝會歌辭
肅肅清廟，昭事祖禰。粢盛苾芬，四海來祭。皇靈格思，令容有睟。降福孔皆，以克永世。
攝事十三首 太尉行用《正安》。 郊廟朝會歌辭
祼鬯溥將，賓尸在位。帝德升聞，孝思光被。公卿庶正，傅御師氏。至誠感神，福祿來暨。
攝事十三首 奠瓚用《瑞安》。 郊廟朝會歌辭
淳清育物，瑞木成文。元氣陶冶，非煙鬰氛。玄貺昭格，至和所熏。登歌祼獻，肸蠁如聞。
攝事十三首 奉俎用《豐安》。 郊廟朝會歌辭
麗碑割牲，以炰以烹。博碩肥腯，薦羞神明。祖考來格，享于克誠。如聞謦欬，式燕以寧。
攝事十三首 酌獻僖祖室用《大善》。 郊廟朝會歌辭
肅肅藝祖，肇基鴻源。權輿光大，燕翼貽孫。載祀惟永，慶流後昆。威靈在天，顧我思存。
攝事十三首 順祖室用《大寧》。 郊廟朝會歌辭
思文聖祖，長發其祥。錫羨蕃衍，德厚流光。眷命自天，卜世聿昌。祗肅孝享，降福無疆。
攝事十三首 翼祖室用《大順》。 郊廟朝會歌辭
明明我祖，積德累仁。居晦匿曜，邁種惟勤。帝圖天錫，輝光日新。寢廟繹繹，昭事同寅。
攝事十三首 宣祖室用《大慶》。 郊廟朝會歌辭
洸洸我祖，時惟鷹揚。潜德弗耀，發源靈長。肆類配天，永思不忘。來顧來享，百福是將。
攝事十三首 太祖室用《大定》。 郊廟朝會歌辭
赫赫太祖，受命于天。赤符啟運，威加八埏。神武戡難，功無間然。翼翼丕承，億萬斯年。
攝事十三首 太宗室用《大盛》。 郊廟朝會歌辭
穆穆太宗，與天合德。昧旦丕顯，乾乾翼翼。敷佑下民，時帝之力。永懷聖神，孝思罔極。
攝事十三首 真宗室用《大明》。 郊廟朝會歌辭
煌煌真宗，善繼善承。經武耀德，臻于治平。對祀禮樂，丕昭鴻名。陟配文廟，皇圖永寧。
攝事十三首 徹豆用《豐安》。 郊廟朝會歌辭
鼎俎既陳，豆籩既設。金石在庭，工師就列。備物有嚴，著誠致潔。孝惟時思，禮以雍徹。
攝事十三首 送神用《理安》。 郊廟朝會歌辭
神之來兮風肅然，神之去兮升九天。排凌兢兮還恍惚，羽旄紛兮蕭燔煙。
真宗御製二首 奠瓚用《萬國朝天》。 郊廟朝會歌辭
鴻源濬發，睿圖誕彰。高明錫羨，累洽延祥。巍巍藝祖，溥率賓王。煌煌文考，區宇大康。珍符昭顯，寶曆綿長。物性茂遂，民俗阜昌。甫田多稼，禾黍穰穰。含生嘉育，鳥獸蹌蹌。八紘統域，九服要荒。沐浴惠澤，祗畏典常。隔谷分壤，望斗辨方。並襲冠带，來奉圭璋。峨峨雙闕，濟濟明堂。諸侯執帛，天后當陽。何以辨等，衮衣繡裳。何以褒德，輅車乘黄。聲明煥赫，雅頌汪洋。啟茲丕緒，祐我無疆。大統斯集，大樂斯揚。俯隆宗祏，仰繼穹蒼。
真宗御製二首 亞獻、終獻用《平晉樂》。 郊廟朝會歌辭
五代衰替，六合携離。封疆竊據，兵甲競馳。天顧黎獻，塗炭可悲。帝啟靈命，濬哲應期。皇祖丕變，金鉞俄麾。率土執贄，獷俗來儀。瞻彼大鹵，竊此餘基。獨迷文告，莫畏天威。神宗繼統，璿圖有輝。尚安蠢爾，罔懷格思。六飛夙駕，萬旅奉辭。徯來發詠，不陣行師。雲旗先路，壺漿塞岐。天臨日照，宸慮通微。前歌後舞，人心悅隨。要領自得，智力何施。風移僭冒，政治淳熙。書文混一，盛德咸宜。干戈倒載，振振言歸。誕昭七德，永定九圍。
真宗告饗六首 告受天書用《瑞安》。 郊廟朝會歌辭
寶命自天，鴻禧錫祚。昭晰綠文，氤氳黄素。玄感薦彰，靈休誕布。寅奉珍符，聿懷永慕。
真宗告饗六首 太祖、太宗加上尊謚用《顯安》。 郊廟朝會歌辭
報貺陟封，聿昭典禮。讓德穹厚，歸功祖禰。丕顯尊稱，盡善盡美。寅威孝思，以介蕃祉。
真宗告饗六首 東封畢躬謝酌獻用《封安》。 郊廟朝會歌辭
奕奕清廟，錫羨詒謀。升中神嶽，顯允皇猷。歸格藝祖，昭報靈休。奉先追遠，盛德益修。
真宗告饗六首 祀汾陰畢躬謝酌獻用《顯安》。 郊廟朝會歌辭
於昭列聖，休德清明。威靈如在，享于克誠。報功厚載，馨薦惟精。歸格飲至，禮備樂成。
真宗告饗六首 聖祖降親告用《瑞安》。 郊廟朝會歌辭
於赫聖祖，景靈在天。神遊來暨，睟容穆然。誨言昭示，帝胄開先。齊明欽若，延鴻億年。
真宗告饗六首 六室加謚用《顯安》。 郊廟朝會歌辭
欽崇太霄，肅奉徽冊。大禮克誠，鴻猷有赫。令芳爰薦，明靈斯格。照謝垂祥，永懷何極。
景祐親享太廟二首 迎神用《興安》。 郊廟朝會歌辭
追養奉先，納孝練主。金奏鳳鳴，關雎樂舞。奠鬯恭神，肥腯展俎。積慶聰明，降景寰宇。
景祐親享太廟二首 酌獻真宗室用《大明》。 郊廟朝會歌辭
於穆真皇，宅心道粹。和戎偃革，煥乎文治。操瑞拜圖，封天祀地。盛德爲宗，烝嘗萬世。
至和祫享三首 迎神用《興安》。 郊廟朝會歌辭
濡露降霜，永懷孝思。祫食諦敘，再閏之期。歌德詠功，八音播之。歆神惟始，靈其格茲。
至和祫享三首 奠瓚用《嘉安》。 郊廟朝會歌辭
昭穆親祖，自室徂堂。禮備樂成，肅然祼將。瑟瓚黄流，條鬯芬芳。氣達淵泉，神孚來享。
至和祫享三首 送神用《興安》。 郊廟朝會歌辭
四祖基慶，三后在天。薦侑備成，靈娭其旋。孝孫應嘏，受福永年。送之懷之，明發惻然。
嘉祐祫享二首 迎神用《懷安》。 郊廟朝會歌辭
躬茲孝享，禮備樂成。神登于俎，祝導于祊。展牲肥腯，奏格和平。靈其昭格，肅僾凝情。
嘉祐祫享二首 送神用《懷安》。 郊廟朝會歌辭
靈神歸止，光景肅然。福祥裕世，明威在天。孝孫有慶，駿烈推先。佑茲基緒，彌萬斯年。
熙寧以後享廟五首 酌獻英宗室用《大英》。 郊廟朝會歌辭
在宋五世，天子嗣昌。躬發英斷，若乾之剛。聲容沄沄，被于八荒。垂千萬年，永烈有光。
熙寧以後享廟五首 送神用《興安》。 郊廟朝會歌辭
鍾鼓惟旅，籩豆孔時。衎我祖宗，既右享之。神亟來止，孝孫之喜。神保聿歸，孝孫之思。
熙寧以後享廟五首 禘祫孟享、臘享宗正卿升殿用《正安》。 郊廟朝會歌辭
進退有容，服章有儀。匪亟匪遲，降登孔時。
熙寧以後享廟五首 祫享仁宗用《大和》。 郊廟朝會歌辭
於穆仁廟，聖澤滂流。華夷用乂，動植蒙休。徽名冠古，奕世垂謀。帝躬祼獻，盛典昭修。
熙寧以後享廟五首 英宗用《大康》。 郊廟朝會歌辭
赫赫英皇，總提邦紀。濬發神功，恢張聖理。仙馭雖遥，鴻徽不弭。永言孝思，竭誠躬祀。
常祀五享三首 迎神用《興安》。九變。 郊廟朝會歌辭
奕奕清廟，昭穆定位。霜露增感，粢盛潔祭。神靈來格，福祉攸暨。追孝奉先，本支百世。
常祀五享三首 太尉奠瓚用《嘉安》。 郊廟朝會歌辭
有秩時祀，匪怠匪瀆。有來宗工，載祗載肅。厥作祼將，流黄瓚玉。是享是宜，永綏多福。
常祀五享三首 送神用《興安》。 郊廟朝會歌辭
皇祖皇考，配帝配天。駿奔顯相，神保言旋。祝以孝告，嘏以慈宣。去來永慕，宗事惟虔。
紹興以後時享二十五首 迎神用《興安》。 其一 郊廟朝會歌辭
〔黄鍾爲宮〕奉先嚴祀，率禮大經。時思致享，肅薦芳馨。竭誠備物，樂奏和聲。真馭來止，熙事克成。
紹興以後時享二十五首 迎神用《興安》。 其二 郊廟朝會歌辭
〔大呂爲角〕聖靈在天，九關崇深。風馬雲車，紛其顧臨。擁祥儲休，昭答孝心。孝孫受祉，萬福是膺。
紹興以後時享二十五首 迎神用《興安》。 其三 郊廟朝會歌辭
〔太簇爲徵〕嘉承和平，秩祀爲先。乃練休辰，祝史告虔。內心齊明，祀具吉蠲。交際恍惚，如在後前。
紹興以後時享二十五首 迎神用《興安》。 其四 郊廟朝會歌辭
〔應鍾爲羽〕道信於神，神靈燕娭。酒有嘉德，物惟其時。緩節安歌，樂奏具宜。欣欣樂康，福祿綏之。
紹興以後時享二十五首 奉俎用《豐安》。 郊廟朝會歌辭
王假有廟，子孫保光。奉牲以告，玉俎膏香。專精厲意，神其迪嘗。休承靈意，申錫無疆。
紹興以後時享二十五首 初獻盥洗用《正安》。 郊廟朝會歌辭
恪恭祀典，涓選休成。設洗致潔，直于東榮。嘉觴祗薦，明德惟馨。祖考來格，享茲孝誠。
紹興以後時享二十五首 升殿用《正安》。 郊廟朝會歌辭
冠佩雍容，時惟上公。享于清廟，陟降彌恭。籩豆靜嘉，粢盛潔豐。孝孫有慶，萬福來同。
紹興以後時享二十五首 僖祖室酌獻用《基命》。 郊廟朝會歌辭
於穆文獻，自天發祥。肇基明命，錫羨無疆。子孫千億，宗社靈長。神之格思，如在洋洋。
紹興以後時享二十五首 宣祖室酌獻用《天元》。 郊廟朝會歌辭
天啟炎曆，集我大命。長發其祥，篤生上聖。夷亂芟荒，乾坤以定。時祀聿修，孝孫有慶。
紹興以後時享二十五首 太祖室酌獻用《皇武》。 郊廟朝會歌辭
赫赫藝祖，受天明命。威加八紘，德垂累聖。祀事孔明，有嚴笙磬。對越在天，延休錫慶。
紹興以後時享二十五首 太宗室酌獻用《大定》。 郊廟朝會歌辭
明明在上，時維太宗。允武允文，丕基紹隆。於肅清廟，昭報是豐。皇靈格思，福祿來同。
紹興以後時享二十五首 真宗室酌獻用《熙文》。 郊廟朝會歌辭
於穆真皇，維烈有光。丕承二后，奄奠萬方。威加戎狄，道格穹蒼。歆時禋祀，降福無疆。
紹興以後時享二十五首 仁宗室酌獻用《美成》。 郊廟朝會歌辭
至哉帝德，乃聖乃神。恭己南面，天下歸仁。歷年長久，垂裕後人。祀修舊典，寶命維新。
紹興以後時享二十五首 英宗室酌獻用《治隆》。 郊廟朝會歌辭
炎基克鞏，赫赫英宗。紹休前烈，仁化彌隆。篤生聖子，堯湯比蹤。烝嘗萬世，福祿來崇。
紹興以後時享二十五首 神宗室酌獻用《大明》。 郊廟朝會歌辭
於昭神祖，運撫明昌。肇新百度，克配三王。遐荒底績，聖武維揚。永言執競，上帝是皇。
紹興以後時享二十五首 哲宗室酌獻用《重光》。 郊廟朝會歌辭
於皇濬哲，遹駿有聲。率時昭考，丕顯儀刑。功光大業，道協三靈。永綏厥後，來燕來寧。
紹興以後時享二十五首 徽宗室酌獻用《承元》。 郊廟朝會歌辭
天錫神聖，徽柔懿恭。垂衣拱手，遵制揚功。配天立極，體道居中。佑我烈考，萬福攸同。
紹興以後時享二十五首 欽宗室酌獻用《端慶》。 郊廟朝會歌辭
於皇欽宗，道備德宏。允恭允儉，克類克明。孝遵前烈，仁翊函生。歆茲肆祀，永燕宗祊。
紹興以後時享二十五首 高宗室用《大德》。 郊廟朝會歌辭
於皇時宋，自天保定。高宗受之，再僕景命。紹開中興，翼善傳聖。何千萬年，永綏厥慶。
紹興以後時享二十五首 孝宗室用《大倫》。 郊廟朝會歌辭
聖人之德，無加於孝。思皇孝宗，履行立教。始終純誠，非曰笑貌。於萬斯年，是則是傚。
紹興以後時享二十五首 光宗室用《大和》。 郊廟朝會歌辭
維宋洽熙，帝繼于理。萬姓厚生，三辰順軌。對時天休，以燕翼子。肅唱和聲，神其有喜。
紹興以後時享二十五首 文舞退、武舞進用《正安》。 郊廟朝會歌辭
肅肅清廟，於顯維德。我祀孔時，我奏有翼。秉翟載駿，有來干戚。神之燕娭，休祥允格。
紹興以後時享二十五首 亞、終獻用《文安》。 郊廟朝會歌辭
觀德宗祏，奕世烈光。有嚴祀典，粵循舊章。樂諧九變，獻舉重觴。燕娭如在，戩穀穰穰。
紹興以後時享二十五首 徹豆用《興安》。 郊廟朝會歌辭
禮備樂成，物稱誠竭。相維辟公，神人以說。歌雍一章，諸宰斯徹。天子萬年，無競維烈。
紹興以後時享二十五首 送神用《興安》。 郊廟朝會歌辭
霜露既降，時思展禋。在天之御，睠然顧歆。樂成禮備，言歸靡停。既安既樂，福祿來成。
祫享八首 迎神用《興安》。 其一 郊廟朝會歌辭
〔黄鍾宮〕時維孟冬，霜露既零。合食盛禮，以時以行。孝心翼翼，惟神來寧。肅倡斯舉，神具是聽。
祫享八首 迎神用《興安》。 其二 郊廟朝會歌辭
〔大呂角〕於穆孝思，嘉薦維時。誠通茲格，咸來燕娭。神之聽之，申錫蕃釐。於萬斯年，永保丕基。
祫享八首 迎神用《興安》。 其三 郊廟朝會歌辭
〔太簇徵〕於昭孝治，通乎神明。寒暑不忒，熙事備成。牲牷孔碩，黍稷惟馨。以享以祀，來燕來寧。
祫享八首 迎神用《興安》。 其四 郊廟朝會歌辭
〔應鍾羽〕苾芬孝祀，薦灌肅雍。致力於神，明信咸通。靈之妥留，惠我龐鴻。廣被萬宇，福祿攸同。
祫享八首 初獻、順祖酌獻用《大寧》。 郊廟朝會歌辭
於赫皇祖，濬發其祥。德盛流遠，奕世彌昌。孝孫有慶，嘉薦令芳。神保是享，錫羨無疆。
祫享八首 翼祖酌獻用《興安》。 郊廟朝會歌辭
上天眷命，佑我丕基。翼翼皇祖，不耀其輝。積厚流長，福祿攸宜。祀事孔時，曾孫篤之。
祫享八首 光宗室酌獻用《大承》。 郊廟朝會歌辭
於皇光宗，握符御極。昭哉嗣服，惟仁與德。勤施於民，靡有暇逸。萬年之思，永奠宗祏。
祫享八首 送神用《興安》。 郊廟朝會歌辭
合祭大事，因時發天。翼翼孝思，三獻禮虔。神兮樂康，飈馭言旋。永福後人，於千萬年。
上仁宗英宗徽號一首 入門升殿用《顯安》。 郊廟朝會歌辭
於穆仁祖，寵綏萬方。執競英考，迄用成康。圖徽寶冊，有烈其光。庶幾億載，與天無疆。
上英宗尊號一首 入門用《正安》。 郊廟朝會歌辭
在宋五世，天子神明。羣公奉冊，迺揚鴻名。金書煌煌，遹昭厥成。思皇多祜，與天同聲。
增上神宗徽號一首 升殿用《顯安》。 郊廟朝會歌辭
於惟禰廟，乃聖乃神。秉文之士，作起惟新。建宮稽古，一視同仁。庶幾備號，以享天人。
紹興十四年奉上徽宗冊寶三首 冊寶入門用《顯安》。 郊廟朝會歌辭
於鑠徽考，如天莫名。迨茲丕揚，擬純粹精。溫玉鏤文，來至于祊。有嚴奕奕，禮備樂成。
紹興十四年奉上徽宗冊寶三首 冊寶升殿用《顯安》。 郊廟朝會歌辭
金字煌煌，瑶光燦燦。羣工奉之，登此寶殿。對越祖宗，式遵成憲。威靈在天，來止來燕。
紹興十四年奉上徽宗冊寶三首 上徽號用《顯安》。 郊廟朝會歌辭
惟精惟一，乃聖乃神。鴻名克揚，茂實斯賓。如禹之功，如堯之仁。孝思永慕，用詔無垠。
淳熙十五年上高宗徽號三首 冊寶入門用《顯安》。 郊廟朝會歌辭
於穆高皇，功德兼隆。稱天以誄，初謚未崇。載稽禮典，揚徽垂鴻。涓日之良，登進廟宮。
淳熙十五年上高宗徽號三首 冊寶升殿用《顯安》。 郊廟朝會歌辭
有瑑斯寶，有編斯冊。導以麾仗，奏以金石。祲威盛容，煌煌赫赫。巨工奉之，高靈來格。
淳熙十五年上高宗徽號三首 上徽號用《顯安》。 郊廟朝會歌辭
中興之烈，高掩商宗。揖遜之美，放勳比隆。字十有六，擬諸形容。威靈在天，裕後無窮。
慶元三年奉上孝宗徽號三首 冊寶入門用《顯安》。 郊廟朝會歌辭
巍巍孝廟，聖德天通。同符藝祖，克紹高宗。有儀有冊，載推載崇。鏤玉繩金，登奉祏宮。
慶元三年奉上孝宗徽號三首 冊寶升殿用《顯安》。 郊廟朝會歌辭
文金晶熒，冊玉輝潤。統紹乎堯，德全于舜。勤崇推高，子孝孫順。冠德百王，萬年垂訓。
慶元三年奉上孝宗徽號三首 上徽號用《顯安》。 郊廟朝會歌辭
金石充庭，珩璜在列。繪畫乾坤，形容日月。巍巍功德，顯顯謨烈。垂億萬年，鴻徽昭揭。
高宗郊祀前朝享太廟三十首 皇帝入門用《乾安》。後還前殿並同。 郊廟朝會歌辭
於皇我后，祗戒專精。假于有廟，祖考是承。趨進惟肅，僾思惟誠。神之聽之，來燕來寧。
高宗郊祀前朝享太廟三十首 皇帝升殿用《乾安》。詣室、降殿並同。 郊廟朝會歌辭
皇皇大宮，丕顯於穆。休德昭清，元氣回復。芝葉蔓茂，桂華馮翼。孝孫假斯，受茲介福。
高宗郊祀前朝享太廟三十首 盥洗用《乾安》。 郊廟朝會歌辭
維皇齊精，鬷假于廟。觀盥之初，惟以潔告。衎承祖宗，恤祀昭孝。誠心有孚，介福斯報。
高宗郊祀前朝享太廟三十首 迎神用《興安》。 郊廟朝會歌辭
秬鬯既將，黄鍾具奏。肅我祖考，祗栗以俟。於皇列聖，在帝左右。監觀于茲，雲車來下。
高宗郊祀前朝享太廟三十首 尚書奉俎用《豐安》。 郊廟朝會歌辭
有碩其牲，登于大房。肅展以享，庶幾迪嘗。匪腯是告，我民其康。保艾爾後，垂休無疆。
高宗郊祀前朝享太廟三十首 皇帝再盥洗用《乾安》。 郊廟朝會歌辭
盥至于再，潔誠愈孚。帝用祗薦，靈咸嘉虞。騰歌臚歡，會于軒朱。觀厥顒若，受福之符。
高宗郊祀前朝享太廟三十首 僖祖室酌獻用《基命》。 郊廟朝會歌辭
思文僖祖，基德之元。皇武大之，受命于天。積厚流光，不已其傳。曾孫篤之，於萬斯年。
高宗郊祀前朝享太廟三十首 翼祖室酌獻用《大順》。 郊廟朝會歌辭
天命有開，維仁是依。迺睠冀邦，于以顧之。其顧伊何，發祥肇基。施于孫子，虔奉孝思。
高宗郊祀前朝享太廟三十首 宣祖室用《天元》。 郊廟朝會歌辭
昭哉皇祖，源深流長。雕戈圭瓚，休有烈光。天祐潜德，繼世其昌。永懷積累，嘉薦令芳。
高宗郊祀前朝享太廟三十首 太祖室用《皇武》。 郊廟朝會歌辭
爲民請命，皇祖赫臨。天地並貺，億萬同心。造邦以德，介福宜深。挹彼惟旨，真游居歆。
高宗郊祀前朝享太廟三十首 太宗室用《大定》。 郊廟朝會歌辭
皇矣太宗，嗣服平成。益奮神旅，再征不庭。文武秉德，仁孝克明。以聖傳聖，對越紫清。
高宗郊祀前朝享太廟三十首 真宗室用《熙文》。 郊廟朝會歌辭
思文真宗，體道之崇。憺威赫靈，遵制揚功。真符鼎來，告成登封。盛德百世，於昭無窮。
高宗郊祀前朝享太廟三十首 仁宗室用《美成》。徽宗御製。 郊廟朝會歌辭
仁德如天，徧覆無偏。功濟九有，恩涵八埏。齊民受康，朝野晏然。擊壤歌謠，四十二年。
高宗郊祀前朝享太廟三十首 英宗室用《治隆》。 郊廟朝會歌辭
穆穆英宗，持盈守成。世德作求，是纘是承。齊家睦族，偃武恢文。於薦清酤，酌之欣欣。
高宗郊祀前朝享太廟三十首 神宗室用《大明》。 郊廟朝會歌辭
烝哉維后，繼明體神。稽古行道，文物一新。潤色鴻業，垂裕後人。靈斿沛然，來燕來寧。
高宗郊祀前朝享太廟三十首 哲宗室用《重光》。 郊廟朝會歌辭
明哲煌煌，照臨無疆。紹述先志，寔宣重光。詒謀燕翼，率由舊章。苾芬孝祀，降福穰穰。
高宗郊祀前朝享太廟三十首 徽宗室用《承元》。御製。 郊廟朝會歌辭
於皇烈考，道化聖神。堯聰舜孝，文恬武忻。命子出震，遺駿上賓。罔極之哀，有古莫倫。
高宗郊祀前朝享太廟三十首 降殿用《乾安》。 郊廟朝會歌辭
明德惟馨，進止回復。裼襲安恭，嚴若惟谷。誠意昭融，羣工袂屬。成此祲容，生乎齊肅。
高宗郊祀前朝享太廟三十首 入小次用《乾安》。 郊廟朝會歌辭
於皇我后，祗戒專精。躬製聲詩，文思聰明。雍容戾止，玉立端誠。神聽如在，福祿來寧。
高宗郊祀前朝享太廟三十首 文舞退、武舞進用《正安》。 郊廟朝會歌辭
八音諧律，綴兆充庭。進旅退旅，肅恭和平。盛薦祖宗，靈監昭升。象功崇德，遹觀厥成。
高宗郊祀前朝享太廟三十首 亞獻用《正安》。 郊廟朝會歌辭
威神在天，享于克誠。申以貳觴，式昭德馨。籩豆孔嘉，樂舞具陳。庶幾是聽，福祿來成。
高宗郊祀前朝享太廟三十首 終獻用《正安》。 郊廟朝會歌辭
疏冪三舉，誠意一純。孰陪予祀，公族振振。神具醉止，燕娭窈冥。於萬斯年，綏我思成。
高宗郊祀前朝享太廟三十首 皇帝出小次用《乾安》。 郊廟朝會歌辭
夙戒告備，禮節俯成。妥侑惟乾，氛氳夜澄。有嚴有翼，列聖靈承。於穆清閟，肅肅無聲。
高宗郊祀前朝享太廟三十首 皇帝再升位詣飲福位用《乾安》。 郊廟朝會歌辭
維皇親享，至再至三。禮備樂奏，層陛森嚴。粢盛芳潔，酒醴旨甘。雲車風馬，從衛觀瞻。
高宗郊祀前朝享太廟三十首 飲福用《禧安》。 郊廟朝會歌辭
赫赫明明，維祖維宗。鑒于文孫，維德之同。日靖四方，亦同其功。億萬斯年，以承家邦。
高宗郊祀前朝享太廟三十首 還位用《乾安》。 郊廟朝會歌辭
帝既臨享，步武鳴鸞。陟降規矩，顒昂周旋。登歌一再，典禮莫愆。神之聽之，祉福綿綿。
高宗郊祀前朝享太廟三十首 尚書徹豆用《豐安》。 郊廟朝會歌辭
熙事既成，嘉籩告徹。洋洋來臨，藹藹布列。配帝其功，在天對越。允集叢釐，萬邦和悅。
高宗郊祀前朝享太廟三十首 送神用《興安》。 郊廟朝會歌辭
神之來游，風馬雲車。淹留彷彿，顧瞻欷歔。神之還歸，鈞天帝居。監觀于下，何福不除。
高宗郊祀前朝享太廟三十首 降殿用《乾安》。 郊廟朝會歌辭
於皇上天，欽哉成命。集于沖人，丕承列聖。爰熙紫壇，于廟告慶。肸蠁潜通，休祥荐應。
高宗郊祀前朝享太廟三十首 還大次用《乾安》。 郊廟朝會歌辭
盛德豐功，一祖六宗。欽翼燕詒，禋享是崇。厲意齊精，假廟惟恭。率禮周旋，福祿來同。
寧宗朝享三十五首 皇帝入門用《乾安》。 郊廟朝會歌辭
王假有廟，四極駿奔。鼎俎宵嚴，簴簨雲屯。積厚流廣，德隆慶蕃。是則是繩，保我子孫。
寧宗朝享三十五首 升殿用《乾安》。 郊廟朝會歌辭
於穆清宮，奕奕孔碩。芝莖蔓秀，桂華馮翼。八簋登列，六瑚賁室。皇代擁慶，啟佑千億。
寧宗朝享三十五首 盥洗用《乾安》。 郊廟朝會歌辭
天一以清，地一以寧。維皇精專，承神明靈。娥御墮津，瀆祇揚溟。盥事允嚴，先祖是聽。
寧宗朝享三十五首 詣室用《乾安》。 郊廟朝會歌辭
丹楹雲深，芳勺宵奠。樂華淳鬯，禮文炳絢。有容有儀，載肅載見。維時緝熙，世世以燕。
寧宗朝享三十五首 還位用《乾安》。 郊廟朝會歌辭
旅楹有閑，人神允叶。福以德昭，饗以誠接。六樂宣揚，百禮煒燁。對越在天，流祚萬葉。
寧宗朝享三十五首 迎神用《興安》。九變。 其一 郊廟朝會歌辭
〔黄鍾爲宮〕咸英備樂，簋席列斝。詩歌安世，聲叶皇雅。翠旗羽蓋，雲車風馬。神其來兮，以燕以下。
寧宗朝享三十五首 迎神用《興安》。九變。 其二 郊廟朝會歌辭
〔大呂爲角〕勾陳旦闢，閶闔夜分。軫風挾月，車駟凌雲。瑞景晻靄，神光耀熅。神其來兮，以留以忻。
寧宗朝享三十五首 迎神用《興安》。九變。 其三 郊廟朝會歌辭
〔太簇爲徵〕穆穆紫幄，璜璜清宮。旱麓流詠，鳧鷖叶工。道閎詒燕，業綿垂鴻。神其來兮，以康以崇。
寧宗朝享三十五首 迎神用《興安》。九變。 其四 郊廟朝會歌辭
〔應鍾爲羽〕文以謨顯，武以烈承。聖訓之保，祖武之繩。有肅孝假，式嚴衎烝。神其來兮，以宜以寧。
寧宗朝享三十五首 捧俎用《豐安》。 郊廟朝會歌辭
簋豆薦牲，鉶籩實饋。其俎孔庶，吉蠲爲饎。惟德達馨，以忱以貴。神既佑享，祉貺來暨。
寧宗朝享三十五首 再詣盥洗用《乾安》。 郊廟朝會歌辭
精粹象天，明清鑒月。再御茲盥，益致其潔。齊容顒若，誠意洞徹。百禮允洽，率禮不越。
寧宗朝享三十五首 真宗室用《熙文》。 郊廟朝會歌辭
天地熙泰，躋時昇平。闡符建壇，聲容文明。君臣賡載，夷夏肅清。本支百世，持盈守成。
寧宗朝享三十五首 仁宗室用《美成》。 郊廟朝會歌辭
在宋四世，天子聖神。用賢致治，約己裕民。海內富庶，裔夷肅賓。四十二年，堯舜之仁。
寧宗朝享三十五首 英宗室用《治隆》。 郊廟朝會歌辭
明明英后，仁孝儉恭。丕顯丕承，增光祖宗。繼志述事，遵制揚功。萬邦作孚，盛德形容。
寧宗朝享三十五首 神宗室用《大明》。 郊廟朝會歌辭
厲精基治，大哉乾剛。信賞必罰，內修外攘。禮樂法理，號令文章。作新之功，度越百王。
寧宗朝享三十五首 哲宗室用《重光》。 郊廟朝會歌辭
於皇我宋，世有哲明。元祐用人，遹駿有聲。紹述先志，思監于成。受天之祜，王配于京。
寧宗朝享三十五首 徽宗室用《承元》。 郊廟朝會歌辭
帝撫熙運，晏粲協期。禮明樂備，文恬武嬉。道光授受，謀深燕詒。駿命不易，子孫保之。
寧宗朝享三十五首 欽宗室用《端慶》。 郊廟朝會歌辭
顯顯令主，輝光日新。奉親以孝，綏下以仁。兢兢業業，誕保庶民。於穆不已，之德之純。
寧宗朝享三十五首 高宗室用《大德》。 郊廟朝會歌辭
昊天有命，中興復古。治定功成，修文偃武。德隆商宗，業閎漢祖。付託得人，系堯之緒。
寧宗朝享三十五首 孝宗室用《大倫》。 郊廟朝會歌辭
藝祖有孫，聰睿神武。紹興受禪，歸尊于父。行道襲爵，百度修舉。聖德曰孝，光于千古。
寧宗朝享三十五首 光宗室用《大和》。 郊廟朝會歌辭
維宋洽熙，帝繼于理。萬姓厚生，三辰順軌。對時天休，以燕翼子。肅唱和聲，神其有喜。
寧宗朝享三十五首 還位用《乾安》。 郊廟朝會歌辭
在周之庭，設業設簴。酒醴惟醹，爾殽伊脯。帝觴畢勺，天步旋舉。丕顯丕承，念茲皇祖。
寧宗朝享三十五首 降殿用《乾安》。 郊廟朝會歌辭
黼幄蟬蜎，飈斿寧燕。尊彝獻祼，瑚簋陳薦。眎儀天旋，淳音韶變。遹求厥寧，福祿流羨。
寧宗朝享三十五首 入小次用《乾安》。 郊廟朝會歌辭
皇容肅祗，天步舒遲。對越惟恭，敬事不遺。陟降蒞止，永言孝思。上帝臨女，日監于茲。
寧宗朝享三十五首 文舞退、武舞進用《正安》。 郊廟朝會歌辭
明庭承神，鞉磬柷敔。玉梢飾歌，佾綴維旅。既肖厥文，復象乃武。祖德宗功，惟帝時舉。
寧宗朝享三十五首 亞獻用《正安》。 郊廟朝會歌辭
尊斝星陳，罍冪雲舒。來貳鸞觴，玉佩瓊琚。相予嚴祀，秉德有初。對揚王休，何福不除。
寧宗朝享三十五首 終獻用《正安》。 郊廟朝會歌辭
秉德翼翼，顯相肅雝。疏冪三舉，誠意益恭。光燭黼繡，和流笙鏞。子孫衆多，福祿來從。
寧宗朝享三十五首 出小次用《乾安》。 郊廟朝會歌辭
廟楹邃嚴，夜景藻清。文物炳彪，禮儀熙成。帷宮載敞，珮珩有聲。帝復對越，將受厥明。
寧宗朝享三十五首 再升殿用《乾安》。 郊廟朝會歌辭
明明維后，詒厥孫謀。系隆我漢，陳錫哉周。以孝以饗，世德作求。介以繁祉，萬邦咸休。
寧宗朝享三十五首 飲福用《乾安》。 郊廟朝會歌辭
玉瓚黄流，有飶其香。來假來享，降福穰穰。我應受之，湯孫之將。有百斯男，福祿無疆。
寧宗朝享三十五首 還位用《乾安》。 郊廟朝會歌辭
聖圖廣大，宗祊光輝。假于有廟，帝命不違。僾若有慕，夙夜畏威。嘉樂君子，福祿祁祁。
寧宗朝享三十五首 徹豆用《豐安》。 郊廟朝會歌辭
升饌有章，卒食攸序。庭鏘金奏，凱收鉶筥。其獻惟成，其餕維旅。禮洽慶流，皇祖之祜。
寧宗朝享三十五首 送神用《興安》。 郊廟朝會歌辭
珠幄熉黄，神既燕娭。監觀于下，福祿來宜。雲車風馬，神保聿歸。啟佑我後，福祿來爲。
寧宗朝享三十五首 降殿用《乾安》。 郊廟朝會歌辭
聖有謨訓，詒謀燕翼。奉天酌祖，萬世維則。維皇孝熙，乾乾夕惕。禮既式旋，惟福之錫。
寧宗朝享三十五首 還大次用《乾安》。 郊廟朝會歌辭
王假有廟，對越在天。帷宮旋御，率禮不愆。泰畤展祠，雲陽奉瑄。齊居精明，益用告虔。
理宗朝享三首 皇帝升降用《乾安》。 郊廟朝會歌辭
於皇祖宗，清廟奕奕。威靈在天，不顯惟德。垂裕鴻延，詒謀燕翼。孝孫格斯，受祉罔極。
理宗朝享三首 迎神用《興安》。九奏。 郊廟朝會歌辭
秬鬯既將，黄鍾具奏。瞻望真游，僾若有慕。於皇列聖，在帝左右。雲車具來，以妥以侑。
理宗朝享三首 寧宗室用《大安》。 郊廟朝會歌辭
帝德之休，恭儉淵懿。三十一年，謹終如始。升祔在宮，祖功並美。民懷有仁，何千萬世。
高宗祀明堂前朝享太廟二十一首 皇帝入門用《乾安》。 郊廟朝會歌辭
於皇我后，祗戒專精。齊肅有容，祖考是承。造次匪懈，孝思純誠。神聽有格，福祿來寧。
高宗祀明堂前朝享太廟二十一首 升殿用《乾安》。 郊廟朝會歌辭
肅哉清宮，熉珠照幄。神之來思，八音振作。赤舄龍章，奉玉惟恪。匪今斯今，先民時若。
高宗祀明堂前朝享太廟二十一首 盥洗用《乾安》。 郊廟朝會歌辭
於皇維后，觀盥之初。精意昭著，既順既愉。圭鬯承祀，卿士咸趨。目視心化，四方其孚。
高宗祀明堂前朝享太廟二十一首 迎神用《興安》。 郊廟朝會歌辭
涓選休成，祖考是享。夙夜專精，求諸惚恍。洋洋在上，惟神之仰。鬯矣清明，應之如響。
高宗祀明堂前朝享太廟二十一首 捧俎用《豐安》。 郊廟朝會歌辭
來相于庭，鳴鋗鏘鏘。奉牲而告，登彼雕房。非牲之備，民庶是康。神依民聽，上帝斯皇。
高宗祀明堂前朝享太廟二十一首 僖祖室酌獻用《基命》。 郊廟朝會歌辭
何慶之長，實兆于商。由商太戊，子孫其昌。皇基成命，宋道用光。詒厥孫謀，膺受四方。
高宗祀明堂前朝享太廟二十一首 翼祖室用《大順》。 郊廟朝會歌辭
上帝監觀，維仁是依。繼世修德，皇心顧之。其顧伊何，在彼冀方。施于子孫，降福穰穰。
高宗祀明堂前朝享太廟二十一首 宣祖室酌獻用《天元》。 郊廟朝會歌辭
昭哉皇祖，駿發其祥。雕戈圭瓚，盛烈載揚。天錫寶符，俾熾而昌。神聖應期，赫然垂光。
高宗祀明堂前朝享太廟二十一首 太祖室用《皇武》。 郊廟朝會歌辭
猗歟皇祖，下民攸歸。膺帝之命，龍翔太微。戎車雷動，天地清夷。峨峨奉璋，萬世無違。
高宗祀明堂前朝享太廟二十一首 太宗室用《大定》。 郊廟朝會歌辭
煌煌神武，再御戎軒。時惠南土，旋定太原。車書混同，聲教布宣。維天佑之，億萬斯年。
高宗祀明堂前朝享太廟二十一首 真宗室用《熙文》。仁宗室曲同郊祀，送神亦同。 郊廟朝會歌辭
於皇真宗，體道之崇。游心物外，應迹寰中。四方既同，化民以躬。清浄無爲，盛德之容。
高宗祀明堂前朝享太廟二十一首 英宗室用《治隆》。 郊廟朝會歌辭
噫我大君，嗣世修文。維文維武，諟繼虞勳。天錫丕祚，施于後昆。於薦清酤，酌之欣欣。
高宗祀明堂前朝享太廟二十一首 神宗室用《大明》。 郊廟朝會歌辭
烝哉維后，繼明體神。憲章文武，宜民宜人。經世之道，功格于天。子孫嚴祀，無窮之傳。
高宗祀明堂前朝享太廟二十一首 哲宗室用《重光》。 郊廟朝會歌辭
明哲煌煌，照臨無疆。丕承先志，嘉靖多方。朝廷尊榮，民庶樂康。珍符來應，錫茲重光。
高宗祀明堂前朝享太廟二十一首 徽宗室用《承元》。 郊廟朝會歌辭
聖考巍巍，光紹丕基。禮隆樂備，時維純熙。天仁兼覆，皇化無爲。功成弗處，心潜希夷。
高宗祀明堂前朝享太廟二十一首 文舞退、武舞進用《正安》。 郊廟朝會歌辭
作樂合祖，筍簴在庭。衆奏具舉，肅雝和鳴。神靈來格，庶幾是聽。皦繹以終，永觀厥成。
高宗祀明堂前朝享太廟二十一首 亞獻用《正安》。 郊廟朝會歌辭
威神在天，來格于誠。既載清酤，有聞無聲。相予熙事，時頼宗英。肅肅雝雝，允協思成。
高宗祀明堂前朝享太廟二十一首 終獻用《正安》。 郊廟朝會歌辭
疏冪三舉，誠意一純。孰陪予祀，公族振振。明靈來娭，樂舞具陳。奉神所佑，昭孝息民。
高宗祀明堂前朝享太廟二十一首 飲福用《禧安》。 郊廟朝會歌辭
赫赫明明，德與天通。施于孫子，福祿攸同。日靖四方，民和年豐。有秩斯祜，申錫無窮。
高宗祀明堂前朝享太廟二十一首 徹豆用《豐安》。 郊廟朝會歌辭
歆我齊明，威德如存。牲牷是享，圭玉其溫。羣公執事，亦既駿奔。禮成告徹，咸福黎元。
高宗祀明堂前朝享太廟二十一首 還大次用《乾安》。 郊廟朝會歌辭
神明既交，恍若有承。欽翼齊莊，福祿具膺。王業是興，祖武是繩。佑我億年，以莫不增。
孝宗明堂前享太廟三首 徽宗室酌獻用《承元》。 郊廟朝會歌辭
明明徽祖，撫世升平。制禮作樂，發政施仁。聖靈在天，德澤在民。億萬斯年，保佑後人。
孝宗明堂前享太廟三首 高宗室用《大德》。 郊廟朝會歌辭
於皇時宋，自天保定。高宗受之，再僕景命。紹開中興，翼善傳聖。何千萬年，永綏厥慶。
孝宗明堂前享太廟三首 還大次用《乾安》。 郊廟朝會歌辭
禮既行矣，樂既成矣。維祖維妣，安且寧矣。皇舉玉趾，佩鏘鳴矣。拜貺總章，于厥明矣。
理宗明堂前朝享二首 寧宗室奠幣用《定安》。 郊廟朝會歌辭
皇矣昭考，聖靈在天。稱秩宗祀，有嚴恭先。奉幣以薦，見之僾然。仁深澤厚，厥光以延。
理宗明堂前朝享二首 酌獻用《考安》。 郊廟朝會歌辭
假哉皇考，必世後仁。嘉靖我邦，與物皆春。之純之德，克配穹旻。餘慶淵如，佑我後人。
皇后廟十五首 迎神用《肅安》。 郊廟朝會歌辭
閟宮翼翼，雅樂洋洋。牲器肅設，几筵用張。飾以明備，秩其令芳。神兮來格，風動雲翔。
皇后廟十五首 太尉行用《舒安》。 郊廟朝會歌辭
服章觀象，山龍是則。容止蹌蹌，威儀翼翼。
皇后廟十五首 司徒捧俎用《豐安》。徹同。 郊廟朝會歌辭
恪恭奉祀，祗薦犧牲。九成爰奏，有俎斯盈。
皇后廟十五首 酌獻孝明皇后室用《惠安》。 郊廟朝會歌辭
祀事孔明，廟室惟肅。鉶登籩豆，金石絲竹。既灌既薦，允恭允穆。奉神如在，以介景福。
皇后廟十五首 孝惠皇后室用《奉安》。 郊廟朝會歌辭
初陽作配，內助惟賢。柔順中積，英徽外宣。神宮有侐，明祀惟虔。歆誠降祐，於萬斯年。
皇后廟十五首 孝章皇后室用《懿安》。 郊廟朝會歌辭
猗那淑聖，象應資生。配天作合，與日齊明。椒宮垂範，彤史揚名。聿修毖祀，永奉粢盛。
皇后廟十五首 懿德皇后室用《順安》。 郊廟朝會歌辭
王門稟慶，帝族惟賢。功存內治，德協靜專。流芳圖史，垂範紘綖。新廟有侐，祀禮昭然。
皇后廟十五首 淑德皇后室用《嘉安》。 郊廟朝會歌辭
明明英媛，德備椒庭。籩豆有踐，黍稷匪馨。靜嘉致薦，容與昭靈。精意以達，顧享來寧。
皇后廟十五首 莊穆皇后室用《理安》。 郊廟朝會歌辭
曾孫襲慶，柔祇育德。正位居體，其儀不忒。教被宮壺，化行邦國。祝史正辭，垂裕無極。
皇后廟十五首 莊懷皇后室用《永安》。 郊廟朝會歌辭
淑德昭著，至樂和平。登豆在列，膋香薦誠。六變合禮，八音諧聲。穰穰景福，佑我休明。
皇后廟十五首 元德皇后室用《興安》。 郊廟朝會歌辭
爲太宗后，爲天下母。誕聖繼明，膺乾作主。玉振金相，蘭芬桂芳。於萬斯年，永奉烝嘗。
皇后廟十五首 飲福用《禧安》。 郊廟朝會歌辭
彝尊鬯酒，慶佑遂行。介以純嘏，允答明誠。
皇后廟十五首 亞獻用《恭安》。 郊廟朝會歌辭
宗臣率禮，步玉鏘鏘。吉蠲斯獻，百祿是將。
皇后廟十五首 終獻用《順安》。 郊廟朝會歌辭
薦獻有終，禮容斯穆。以奉嘉觴，以膺多福。
皇后廟十五首 送神用《歸安》。 郊廟朝會歌辭
明禋告畢，靈輅難留。升雲杳邈，整馭優游。誠深嘉栗，禮罄欽修。豐融垂佑，以永洪休。
景祐以後樂章六首 章獻明肅皇太后室奠瓚用《達安》。 郊廟朝會歌辭
肅肅閟宮，順時薦事。鬰鬯馨香，如見於位。
景祐以後樂章六首 酌獻用《厚安》。 郊廟朝會歌辭
祥標曾麓，德合方儀。萬邦展養，九御蒙慈。孝恭祊祏，美播聲詩。淑靈顧享，申錫維祺。
景祐以後樂章六首 章懿皇太后室奠瓚用《報安》。 郊廟朝會歌辭
青金玉瓚，祼將于京。永懷罔極，夙夜齊明。
景祐以後樂章六首 酌獻用《衍安》。 郊廟朝會歌辭
翊佐先朝，章明壺教。淑順謙勤，徽音在劭。樹風不止，劬勞匪報。黍稷令芳，嘏茲乃告。
景祐以後樂章六首 奉慈廟章惠皇太后室奠瓚用《翕安》。 郊廟朝會歌辭
祼圭既陳，酌鬯斯醇。音容彷彿，奠獻惟寅。
景祐以後樂章六首 酌獻用《昌安》。 郊廟朝會歌辭
內輔先猷，夙昭壺則。保祐之勞，慈惠其德。榮養有終，芳風無極。享獻閟宮，載懷悽惻。
真宗汾陰禮畢親謝元德皇后室三首 迎神用《肅安》。 郊廟朝會歌辭
閟宮奕奕，韶樂洋洋。牲幣虔布，几筵肅張。醴泉淳美，嘉肴潔香。俟神來格，降彼帝鄉。
真宗汾陰禮畢親謝元德皇后室三首 奉俎用《豐安》。 郊廟朝會歌辭
樂鏗金石，俎奉犧牲。九成斯奏，五教爰行。
真宗汾陰禮畢親謝元德皇后室三首 送神用《理安》。 郊廟朝會歌辭
鸞驂復整，鶴駕難留。白雲縹緲，紫府深幽。廟雖載止，神無不游。垂佑皇宋，以永鴻休。
元德皇后升祔一首 《顯安之曲》。 郊廟朝會歌辭
顯矣皇妣，德侔柔祇。升祔太室，協禮之宜。耀彼寶冊，列之尊彝。惟誠是厚，永佑慶基。
崇恩太后升祔十四首 入門用《顯安》。 郊廟朝會歌辭
俔天生德，作配元符。儀刑壺則，輔佐帝圖。登崇廟祏，勒號璠璵。烝嘗億載，皇極之扶。
崇恩太后升祔十四首 神主升殿用《顯安》。 郊廟朝會歌辭
曰嬪于京，天作之配。進賢審官，克勤其志。於穆清廟，本仁祖義。億萬斯年，神靈攸暨。
崇恩太后升祔十四首 迎神用《興安》。四章。 其一 郊廟朝會歌辭
〔黄鍾宮二奏〕閟宮有侐，堂筵屹崇。靈徽匪遐，精誠感通。苾芬維時，登茲明祀。泠然雲車，有來其馭。
崇恩太后升祔十四首 迎神用《興安》。四章。 其二 郊廟朝會歌辭
〔大呂角二奏〕羽旌風翔，翠蕤飄舉。儼其音徽，登茲位處。笙鏞始奏，合止柷敔。是享是宜，永求伊祜。
崇恩太后升祔十四首 迎神用《興安》。四章。 其三 郊廟朝會歌辭
〔太簇徵二奏〕枚枚閟宮，鼎俎肆陳。烝畀明靈，登其嘉新。鼓鍾既戒，旨酒既醇。攸介攸止，純禧荐臻。
崇恩太后升祔十四首 迎神用《興安》。四章。 其四 郊廟朝會歌辭
〔應鍾羽二奏〕旨酒嘉肴，于登于豆。是享是宜，樂既合奏。衎我懿德，執事溫恭。靈兮允格，有翼其從。
崇恩太后升祔十四首 罍洗用《嘉安》。 郊廟朝會歌辭
列爵陳俎，芬芳和羹。摐金擊石，洋洋和聲。禮行伊始，我德惟明。既盥而往，於昭斯誠。
崇恩太后升祔十四首 升降殿用《熙安》。 郊廟朝會歌辭
笙簫紛如，陟彼廟庭。鏘鏘佩玉，懷茲先靈。神保聿止，音容杳冥。繁禧是介，萬年惟寧。
崇恩太后升祔十四首 酌獻用《茲安》。 郊廟朝會歌辭
雝雝玉佩，清酤惟良。粢盛具列，有飶其香。懷其徽範，德洽無疆。於茲燕止，降福穰穰。
崇恩太后升祔十四首 亞獻用《神安》。 郊廟朝會歌辭
嬪于潜邸，爰正坤儀。關雎化被，思齊名垂。柔德益茂，家邦以熙。皇心追崇，永羞牲粢。
崇恩太后升祔十四首 退文舞、進武舞用《昭安》。 郊廟朝會歌辭
翩然干戚，揚庭陳階。文以經緯，武以威懷。其張其弛，節與音諧。迄茲獻享，妥靈綏來。
崇恩太后升祔十四首 終獻用《儀安》。 郊廟朝會歌辭
珩璜之貴，褘褕之尊。天作之合，內治慈溫。元良鍾慶，祉福乾坤。以享以祀，事亡如存。
崇恩太后升祔十四首 徹豆用《成安》。 郊廟朝會歌辭
鏘洋純繹，於論鼓鍾。周旋陟降，齊莊肅容。維罍既旨，維籩伊豐。歌徹以雍，介福來崇。
崇恩太后升祔十四首 送神用《興安》。 郊廟朝會歌辭
黍稷維馨，虡業充庭。既欽既戒，靈心是承。顧予烝嘗，言從之邁。申錫無疆，是用大介。
上冊寶十三首 冊寶入門用《隆安》。 郊廟朝會歌辭
威儀皇止，庶尹在庭。爰舉徽章，遹觀厥成。勒崇揚休，寫之瓊瑛。迄于萬祀，發聞惟馨。
上冊寶十三首 冊寶升殿用《崇安》。 郊廟朝會歌辭
有猶有言，順承天則。聿崇號名，再揚典冊。朱英寶函，左右翼翼。千秋萬歲，保茲無極。
上冊寶十三首 迎神用《歆安》。 其一 郊廟朝會歌辭
〔黄鍾宮〕籩豆大房，犧尊將將。馨香既登，明靈迪嘗。其樂伊何，吹笙鼓簧。靈來燕娭，降福無疆。
上冊寶十三首 迎神用《歆安》。 其二 郊廟朝會歌辭
〔大呂角二奏〕吉蠲惟時，禮儀既備。奉璋峨峨，羣公在位。神之格思，永錫爾類。展彼令德，於焉來暨。
上冊寶十三首 迎神用《歆安》。 其三 郊廟朝會歌辭
〔太簇徵二奏〕雍雍在宮，翼翼在庭。顯相休嘉，肅雍和鳴。神嗜飲食，明德惟馨。綏我思成，式燕以寧。
上冊寶十三首 迎神用《歆安》。 其四 郊廟朝會歌辭
〔應鍾羽二奏〕犧牲既成，籩豆有楚。摐金擊石，式歌且舞。追懷懿德，令聞令儀。靈兮來格，是享是宜。
上冊寶十三首 罍洗用《嘉安》。 郊廟朝會歌辭
嘉肴旨酒，潔粢豐盛。既盥而往，以我齊明。有孚顒若，黍稷非馨。神之格思，享于克誠。
上冊寶十三首 升降用《熙安》。 郊廟朝會歌辭
佩玉鏘鏘，其來雝雝。陟降孔時，步武有容。恪茲祀事，神罔時恫。綏我邦家，福祿來崇。
上冊寶十三首 酌獻用《明安》。 郊廟朝會歌辭
旨酒嘉栗，有飶其香。衎我淑靈，歆此令芳。德貽彤管，號正椒房。神具醉止，降福穰穰。
上冊寶十三首 退文舞、進武舞用《昭安》。 郊廟朝會歌辭
籥翟既陳，干戚斯揚。進旅退旅，一弛一張。其儀不忒，容服有光。以宴以娭，德音不忘。
上冊寶十三首 亞、終獻用《和安》。 郊廟朝會歌辭
望高六宮，位應四星。輔佐君子，警戒相成。褘衣褒崇，琛冊追榮。于以奠之，有椒其馨。
上冊寶十三首 徹豆用《成安》。 郊廟朝會歌辭
濯濯其英，殖殖其庭。有來羣工，賚我思成。嘉肴既將，旨酒既清。雍徹不遲，福祿來寧。
上冊寶十三首 送神用《歆安》。 郊廟朝會歌辭
禮儀既備，神保聿歸。洋洋在上，不可度思。神之來兮，肸蠁之隨。神之去兮，休嘉是貽。
上欽成皇后冊寶六首 入門、升殿用《顯安》。 郊廟朝會歌辭
上帝錫羨，寔生婉淑。輔佐神皇，寵膺天祿。誕育泰陵，劬勞顧復。於昭徽音，久而彌郁。
上欽成皇后冊寶六首 迎神用《歆安》。 郊廟朝會歌辭
於顯惟德，徽柔懿明。嬪于初載，有聞惟馨。肆我鼓鍾，萬舞在庭。神保是格，來止來寧。
上欽成皇后冊寶六首 盥洗用《嘉安》。 郊廟朝會歌辭
有煒柔儀，率履不越。惠于初終，既明且達。我將我享，相盥乃登。胡臭亶時，攸介攸寧。
上欽成皇后冊寶六首 升降用《熙安》。 郊廟朝會歌辭
苾苾其芳，殽核維旅。陟降孔時，有秩斯所。雍容內化，維神之明。明則不渝，綏我思成。
上欽成皇后冊寶六首 酌獻用《明安》。 郊廟朝會歌辭
天維顯思，有相于內。右賢去邪，夙夜儆戒。猗歟追冊，重翟褘衣。既右享之，百世是儀。
上欽成皇后冊寶六首 亞、終獻用《和安》。 郊廟朝會歌辭
酌彼玉瓚，有椒其馨。鬷假無言，雍容在庭。生莫與崇，於赫厥聲。祀事孔明，神格是聽。
上明達皇后冊寶五首 迎神用《歆安》。 郊廟朝會歌辭
恭儉宜家，柔順承天。德昭彤管，憂在進賢。寶冊褘翟，追榮壽原。四時祼享，何千萬年。
上明達皇后冊寶五首 酌獻用《明安》。 郊廟朝會歌辭
清宮有嚴，廣樂在庭。鍾鼓筦磬，九變既成。縮茅以獻，潔秬惟馨。靈遊可想，來燕來寧。
上明達皇后冊寶五首 退文舞、進武舞用《昭安》。 郊廟朝會歌辭
秉翟竣事，萬舞摐金。總干揮戚，節以鼓音。禮容有煒，肸蠁來歆。淑靈是聽，雅奏愔愔。
上明達皇后冊寶五首 徹豆用《成安》。 郊廟朝會歌辭
登獻罔愆，俎豆斯徹。神具醉止，禮終樂闋。御事既退，珊珊佩玦。介我繁祉，歆此蠲潔。
上明達皇后冊寶五首 送神用《歆安》。 郊廟朝會歌辭
備成熙事，虛徐翠楹。神保聿歸，雲車夙征。鑒我休德，神交惚恍。留祉降祥，千秋是享。
紹興別廟樂歌五首 升殿用《崇安》。 郊廟朝會歌辭
新廟肅肅，蕆事以時。陟降階墄，雍容有儀。鞠躬周旋，罔敢不祗。祝史正辭，靈其格思。
紹興別廟樂歌五首 奉俎用《肅安》。 郊廟朝會歌辭
肇嚴廟祀，爰圖遺芳。物必稱德，或陳或將。有縟其儀，有苾其香。靈兮來下，割烹是嘗。
紹興別廟樂歌五首 懿節皇后室酌獻用《明安》。 郊廟朝會歌辭
曾沙表慶，正位椒庭。徽音杳邈，宮壺儀刑。虔修祀事，清酌惟馨。縮以包茅，昭格明靈。
紹興別廟樂歌五首 亞、終獻用《嘉安》。 郊廟朝會歌辭
霄漢月墮，郊原露晞。徽音如在，延佇來歸。有酒既清，累觴載祗。神具醉止，燕衎怡怡。
紹興別廟樂歌五首 徹豆用《寧安》。 郊廟朝會歌辭
仙馭弗返，眇邈清都。薦此嘉殽，既豐既腴。奠享有成，鼓樂愉愉。徹我豆籩，率禮無踰。
乾道別廟樂歌三首 詣廟用《乾安》。 郊廟朝會歌辭
涓選休辰，于秋之杪。既齊既戒，爰假祖廟。有侐儀坤，舊章是傚。享祀奚爲，天子純孝。
乾道別廟樂歌三首 升殿用《乾安》。 郊廟朝會歌辭
宗祀九筵，先薦閟宮。陟自東階，煌煌衮龍。於穆聖善，監茲禮容。是享是宜，介福無窮。
乾道別廟樂歌三首 懿節皇后室酌獻用《歆安》。 郊廟朝會歌辭
丕顯文母，厚德維坤。仙馭雖邈，徽音固存。瑟彼玉瓚，酌此鬰尊。簡簡穰穰，裕我後昆。
紹熙別廟二首 安穆皇后室酌獻用《歆安》。 郊廟朝會歌辭
祥發俔天，符彰夢日。有懷慈容，孝享廟室。泰尊是酌，旨酒嘉栗。靈其格思，祚以元吉。
紹熙別廟二首 安恭皇后室酌獻用《歆安》。 郊廟朝會歌辭
美詠河洲，德嬪媯汭。徽音如存，肇修祀事。縮以包茅，酌以醴齊。靈來顧歆，降福攸備。
紹興二十九年顯仁皇后祔廟一首 酌獻用《歆安》。 郊廟朝會歌辭
恭惟聖母，躋祔孔時。陳羞宗祏，徼福坤儀。鍾鼓惟序，牲玉載祗。於皇來格，永介丕基。
開禧三年成肅皇后祔廟一首 酌獻用《歆安》。 郊廟朝會歌辭
天合重華，內治昭融。承承繼繼，保佑恩隆。歸從阜陵，登祔太宮。燕我後人，福祿來崇。
真宗奉聖祖玉清昭應宮十一首 降聖用《真安》。 郊廟朝會歌辭
巍巍真宇，奕奕殊庭。規模太紫，炳煥丹青。元命祗答，大猷是經。多儀有踐，丕應無形。肆設金石，聲聞杳冥。佇迴飈馭，永祐基扃。
真宗奉聖祖玉清昭應宮十一首 奉香用《靈安》。 郊廟朝會歌辭
芳氣上浹，飈馭下臨。紹承丕緒，永勵精明。氤氳成霧，葱鬰垂陰。虔恭對越，介祉攸欽。
真宗奉聖祖玉清昭應宮十一首 奉饌用《吉安》。 郊廟朝會歌辭
發祥有自，介福無疆。紛綸丕應，保佑下方。嘉薦斯備，雅奏具揚。寅威洞達，監眄昭章。
真宗奉聖祖玉清昭應宮十一首 玉皇位酌獻用《慶安》。 郊廟朝會歌辭
無體之體，强名之名。監觀萬宇，統治九清。真期保祐，瑞命昭明。乾乾翼翼，祗答財成。
真宗奉聖祖玉清昭應宮十一首 聖祖位酌獻用《慶安》。 郊廟朝會歌辭
於昭靈貺，誕啟鴻源。功濟庶彙，慶流後昆。蘭肴登俎，桂酒盈尊。俯迴飈駕，永庇雲孫。
真宗奉聖祖玉清昭應宮十一首 太祖位酌獻用《慶安》。 郊廟朝會歌辭
赫赫藝祖，受命高穹。威加海外，化浹區中。發祥宗祏，錫祐眇沖。欽承積德，勵翼精衷。
真宗奉聖祖玉清昭應宮十一首 太宗位酌獻用《慶安》。 郊廟朝會歌辭
明明文考，儲精上蒼。禮樂明備，溥率賓王。功德累洽，歷數會昌。孝思罔極，丕祐無疆。
真宗奉聖祖玉清昭應宮十一首 亞、終獻用《沖安》。 郊廟朝會歌辭
太初非有體，至道本無聲。降迹臨下土，成功陟上清。至仁敦動植，丕緒啟宗祊。紫禁承來格，鴻基保永寧。發祥垂誕告，致孝薦崇名。廣樂伸欽奉，儲休固太平。
真宗奉聖祖玉清昭應宮十一首 飲福用《慶安》。 郊廟朝會歌辭
明明始祖，誕啟慶基。翼翼後嗣，虔奉孝思。精潔斯達，祉福咸宜。于以報貺，于以受釐。
真宗奉聖祖玉清昭應宮十一首 徹饌用《吉安》。 郊廟朝會歌辭
雕俎在御，飈駕聞聲。真遊斯降，旨酒斯盈。大樂云闋，大禮云成。徹彼常薦，罄此明誠。
真宗奉聖祖玉清昭應宮十一首 送聖用《真安》。 郊廟朝會歌辭
精心既達，真遊允臻。禮容斯舉，福應惟醇。將整僊馭，言還上旻。永存嘉貺，用泰烝民。
迎奉聖像四首 玉皇位。 郊廟朝會歌辭
玉虛上帝，金像睟容。宅真雲構，練日龜從。維皇對越，率禮寅恭。靈心丕應，福祿來崇。
迎奉聖像四首 聖祖位。 郊廟朝會歌辭
總化在天，保昌厥緒。降格皇闈，瓊輪載御。藻仗星陳，睟容金鑄。佑我慶基，宅茲靈宇。
迎奉聖像四首 太祖位。 郊廟朝會歌辭
烝哉大君，聿懷帝祖。鎔範真儀，奉尊靈宇。至感祥開，洪輝物臯。瞻謁盡恭，飛英率土。
迎奉聖像四首 太宗位。 郊廟朝會歌辭
於顯神宗，德洽區中。祥金爍冶，範茲睟容。殊庭胥宇，備物致恭。明威有赫，降福來同。
玉清昭應宮上尊號三首 奉告用《隆安》。 郊廟朝會歌辭
登隆妙號，欽翼淵宗。茂宣德禮，有恪其容。奉璋升薦，垂佩彌恭。揚休詠美，以間笙鏞。
玉清昭應宮上尊號三首 太初殿奉冊寶用《登安》。 郊廟朝會歌辭
皇靈垂祐，洪福彌隆。祗率綿宇，潔祀真容。嚴恭奉冊，對越清躬。睟容肅穆，懿號尊崇。禮成樂舉，福祿來同。
玉清昭應宮上尊號三首 二聖殿奉絳紗袍用《登安》。 郊廟朝會歌辭
赫赫列聖，盛德巍然。彤彤靈宇，睟儀在焉。奉以龍衮，被之象天。重慶宗稷，億萬斯年。
朝謁太清宮九首 太尉奉聖號冊寶用《真安》。 郊廟朝會歌辭
上旻降監，介祉實繁。邦家修報，妙道歸尊。增名霄極，奉冊靈軒。茂宣聖典，永祐黎元。
朝謁太清宮九首 寶冊升殿用《大安》。 郊廟朝會歌辭
圖書昭錫，典禮紹成。烝民何幸，教父儲靈。欽承景貺，祗奉崇名。致虔寶冊，垂祐基扃。
朝謁太清宮九首 降神用《真安》。 郊廟朝會歌辭
猶龍之聖，降生厲鄉。教流清浄，道符混茫。大君肅謁，盛儀允臧。森羅羽衛，躬薦蕭薌。簪紱濟濟，鍾石洋洋。高真至止，介福誕祥。
朝謁太清宮九首 奉玉幣用《靈安》。 郊廟朝會歌辭
琳宮奕奕，黼坐煌煌。玉帛成禮，飈馭延祥。鴻儀有則，景福無疆。嘉應昭協，丕猶誕揚。
朝謁太清宮九首 奉饌用《吉安》。 郊廟朝會歌辭
金奏以諧，飈遊斯格。靈監章明，皇心勵翼。肅奉雕俎，來升綵席。享德有孚，凝禧無斁。
朝謁太清宮九首 酌獻用《大安》。 郊廟朝會歌辭
欽崇至道，肅謁殊庭。順風而拜，明德惟馨。飈馭來格，尊酒斯盈。是酌是獻，心通杳冥。
朝謁太清宮九首 飲福用《大安》。 郊廟朝會歌辭
彼渦之壤，指李之區。千乘萬騎，來朝密都。躬陳芳薦，款接仙輿。飲酒受福，永耀鴻圖。
朝謁太清宮九首 亞、終獻用《大安》。 郊廟朝會歌辭
邈矣道祖，冥幾惚恍。常德不離，至真無象。引位清穹，降祥神壤。酌醴薦誠，控飈來享。
朝謁太清宮九首 送神用《真安》。 郊廟朝會歌辭
醴醆在戶，金奏在庭。籩豆有踐，黍稷非馨。義盡蠲潔，誠通杳冥。言旋風駟，祚我修齡。
太極觀奉冊寶一首 《登安之曲》。 郊廟朝會歌辭
薦號穹冥，登名祖禰。陟配陽郊，協宣典禮。感電靈區，誕聖鴻懿。冊寶斯陳，福祿來暨。
景靈宮奉冊寶一首 《登安之曲》。 郊廟朝會歌辭
穆穆真宗，錫羨蕃昌。飈輪臨貺，諄誨洞彰。虔崇懿號，祗答景祥。至誠致享，降福無疆。
景祐元年親享景靈宮二首 降真用《太安》。 郊廟朝會歌辭
真館奉幣，潔齊致馨。靈因斯格，社稷慶寧。
景祐元年親享景靈宮二首 送真用《太安》。 郊廟朝會歌辭
椒漿尊享，珍饌精祈。睟容杳邈，瑶輅霞飛。
大觀三年朝獻景靈宮二首 奉饌用《吉安》。 其一 郊廟朝會歌辭
威靈洋洋，靡有常嚮。於惟欽承，來假來饗。博碩芬香，是烝是享。奉器有虔，載德無爽。
大觀三年朝獻景靈宮二首 奉饌用《吉安》。 其二 郊廟朝會歌辭
爾牲既充，是烹是肆。爾肴既具，是羞是饋。非物之重，惟德之備。神之格思，歆我精意。
高宗郊前朝獻景靈宮二十一首 皇帝入門用《乾安》。 郊廟朝會歌辭
維皇齊居，承神其初。顒顒昂昂，龍步雲趨。景鍾鏗如，肅覲清都。肸蠁之交，神人用孚。
高宗郊前朝獻景靈宮二十一首 升殿用《乾安》。 郊廟朝會歌辭
帝既臨饗，罄茲精意。對越在天，爰升紫陛。孔容翼翼，保承丕緒。孝奉天儀，永錫爾類。
高宗郊前朝獻景靈宮二十一首 降聖用《太安》。 郊廟朝會歌辭
惟德馨香，升聞八方。粵神臨之，來從帝鄉。萬靈景衛，有燁其光。監我精純，降福穰穰。
高宗郊前朝獻景靈宮二十一首 盥洗用《乾安》。 郊廟朝會歌辭
齋居皇皇，瓊琚鏘鏘。承祭之初，其如在旁。挹彼注茲，儲禧迎祥。神之聽之，欣欣樂康。
高宗郊前朝獻景靈宮二十一首 聖祖位用《乾安》。 郊廟朝會歌辭
涓選休辰，有事嘉薦。琅琅瓊珮，陟降巖殿。其陟伊何，幣玉斯奠。周旋中禮，千億儲羨。
高宗郊前朝獻景靈宮二十一首 聖祖位奉玉幣用《靈安》。 郊廟朝會歌辭
上靈始祖，雲景元尊。嚴祀夙展，六樂朱軒。明玉之潔，豐帛之溫。暢乃繼序，承德不愆。
高宗郊前朝獻景靈宮二十一首 還位用《乾安》。 郊廟朝會歌辭
我后臨饗，奠幣攸畢。式旋其趨，榘度有式。禮容齋莊，孝思純實。天休滋至，時萬時億。
高宗郊前朝獻景靈宮二十一首 奉饌用《吉安》。 郊廟朝會歌辭
百職駿奔，來相于庭。奉盛以告，登茲芳馨。際天蟠地，默運三靈。神兮來歆，祚我休平。
高宗郊前朝獻景靈宮二十一首 再盥洗用《乾安》。 郊廟朝會歌辭
有嚴大禮，對時休明。情文則粲，蠲潔必清。再臨觀盥，以專以精。真游來格，永觀厥成。
高宗郊前朝獻景靈宮二十一首 再詣聖祖位用《乾安》。 郊廟朝會歌辭
於赫炎宋，十葉華耀。屬茲郊報，陟降在廟。其降伊何，椒漿桂酒。再拜斟酌，永御九有。
高宗郊前朝獻景靈宮二十一首 聖祖位酌獻用《祖安》。御製。 郊廟朝會歌辭
瑶源誕啟，玉牒肇榮。覆育羣有，監觀圓清。酒醴既洽，登薦惟誠。無有後艱，駿惠雲仍。
高宗郊前朝獻景靈宮二十一首 還位用《乾安》。 郊廟朝會歌辭
奠鬯告成，式旋厥位。天步雍容，神人燕喜。九廟觀德，百靈薦祉。子孫其昌，垂千萬祀。
高宗郊前朝獻景靈宮二十一首 文舞退、武舞進用《正安》。 郊廟朝會歌辭
於皇樂舞，進旅退旅。一弛一張，笙磬具舉。豈惟玩聲，象德是似。神鑒孔昭，福祿來予。
高宗郊前朝獻景靈宮二十一首 亞、終獻用《沖安》。 郊廟朝會歌辭
五音飭奏，神既億康。澹其容與，薦此嘉觴。有來顯相，鋗玉鏘鏘。奉承若宥，罔不齋莊。
高宗郊前朝獻景靈宮二十一首 飲福用《報安》。 郊廟朝會歌辭
嘉薦既終，神貺斯復。賚我思成，靈光下燭。孝孫承之，載祗載肅。敷錫庶民，函蒙祉福。
高宗郊前朝獻景靈宮二十一首 還位用《乾安》。 郊廟朝會歌辭
帝臨閟庭，逆釐上靈。神羯安坐，肅若有承。嘉觴既申，德聞惟馨。靈光留俞，祚我億齡。
高宗郊前朝獻景靈宮二十一首 徹饌用《吉安》。 郊廟朝會歌辭
普淖既薦，苾芬孔時。神嗜而顧，有來燕娭。饗矣將徹，載欽載祗。展詩以侑，益臻厥熙。
高宗郊前朝獻景靈宮二十一首 送真用《太安》。 郊廟朝會歌辭
雍歌既徹，熙事備成。神夕奄虞，忽乘青冥。靈心回睠，監我精禋。誕降嘉祉，休德昭清。
高宗郊前朝獻景靈宮二十一首 降殿用《乾安》。 郊廟朝會歌辭
我秩元祀，上推靈源。展事有侐，祲威肅然。丹墄既降，秉心益虔。荷天之休，于千萬年。
高宗郊前朝獻景靈宮二十一首 望燎用《乾安》。 郊廟朝會歌辭
奕奕靈宮，有嚴毖祀。燔燎具揚，禮儀既備。帝心肅祗，天步旋止。對越在天，永膺蕃祉。
高宗郊前朝獻景靈宮二十一首 還大次用《乾安》。 郊廟朝會歌辭
帝將于郊，昭事上祀。爰茲畢觴，復即于此。飈游載旋，容旌沓騎。維皇嘉承，錫祚昌熾。
高宗明堂前朝獻景靈宮十首 降聖用《大安》。 郊廟朝會歌辭
德惟馨香，升聞八方。粵神之從，燦然有光。驂飛乘蒼，啾啾蹌蹌。消摇從容，顧予不忘。
高宗明堂前朝獻景靈宮十首 升殿用《乾安》。 郊廟朝會歌辭
帝既臨享，龍馭華耀。孝孫承之，陟降在廟。誠意上交，慶陰下冒。天休駢至，千億克紹。
高宗明堂前朝獻景靈宮十首 聖祖位奠玉幣用《靈安》。 郊廟朝會歌辭
玉氣如虹，豐繒充笥。既奉既將，亦奠在位。有永羣后，實相祀事。何以臨下，心意不貳。
高宗明堂前朝獻景靈宮十首 奉饌用《吉安》。 郊廟朝會歌辭
瓊琚鏘鏘，玄衣繡裳。薦嘉升香，粢盛芬芳。禮儀莫愆，鼓鐘喤喤。曾孫之常，綏福無疆。
高宗明堂前朝獻景靈宮十首 聖祖位酌獻用《祖安》。 郊廟朝會歌辭
裴回若留，靈其有喜。薦我馨香，挹茲酒醴。我祖在天，執道之紀。申佑無疆，奏神稱禮。
高宗明堂前朝獻景靈宮十首 文舞退、武舞進用《正安》。 郊廟朝會歌辭
進旅退旅，載執干戚。不愆于儀，容服有赫。式妥式侑，神保是格。靈鑒孔昭，孝思維則。
高宗明堂前朝獻景靈宮十首 飲福用《報安》。亞、終獻《沖安》用舊辭。 郊廟朝會歌辭
於赫大神，總司元化。監我純精，威光來下。延昌之貺，千億馮藉。曾孫保之，丕平是迓。
高宗明堂前朝獻景靈宮十首 徹饌用《吉安》。 郊廟朝會歌辭
洋洋降臨，肅肅布列。熙事既成，嘉籩告徹。九天儲慶，垂佑無缺。寖明寖昌，綿綿瓜瓞。
高宗明堂前朝獻景靈宮十首 送真用《太安》。 郊廟朝會歌辭
高飛安翔，持御陰陽。幽贊圓穹，監觀四方。元精回復，奄虞孔良。畢觴降嘏，偃蹇于驤。
高宗明堂前朝獻景靈宮十首 望燎用《乾安》。 郊廟朝會歌辭
奕奕原祠，有嚴毖祀。禮儀孔宣，燔燎斯暨。帝心肅祗，天步旋止。熙事既成，永膺蕃祉。
孝宗明堂前朝獻景靈宮八首 盥洗用《乾安》。 郊廟朝會歌辭
合宮之饗，報本奉先。欽惟道祖，濬發璿源。駕言謁款，其盥惟虔。尚監精衷，錫祚綿綿。
孝宗明堂前朝獻景靈宮八首 聖祖位用《乾安》。 郊廟朝會歌辭
駿命有開，慶基無窮。祗率百辟，仰瞻睟容。鼓鐘斯和，黍稷斯豐。靈其居歆，福祿來崇。
孝宗明堂前朝獻景靈宮八首 還位用《乾安》。 郊廟朝會歌辭
嘉玉既設，量幣既陳。彷彿靈游，來顧來寧。對越伊何，厥惟一純。佑我熙事，以迄于成。
孝宗明堂前朝獻景靈宮八首 奉饌用《吉安》。 郊廟朝會歌辭
發祥仙源，流澤萬世。曷其報之，親饗三歲。相維列卿，潔粢是饋。匪物之尚，誠之爲至。
孝宗明堂前朝獻景靈宮八首 再詣盥洗用《乾安》。 郊廟朝會歌辭
華燈熒煌，瑞煙氤氳。威神如在，蠲潔必親。再盥于罍，再帨于巾。皇心肅祗，其敢憚勤。
孝宗明堂前朝獻景靈宮八首 再詣聖祖位用《乾安》。 郊廟朝會歌辭
歲逢有年，月旅無射。我將我饗，如幾如式。肅爾臣工，諧爾金石。本原休功，垂裕罔極。
孝宗明堂前朝獻景靈宮八首 還位用《乾安》。 郊廟朝會歌辭
旨酒思柔，神具醉止。工祝既告，孝孫旋位。何以酢之，純嘏來備。燕及雲來，蕃衍無已。
孝宗明堂前朝獻景靈宮八首 文舞退、武舞進用《正安》。 郊廟朝會歌辭
象德之成，有奕其舞。一弛一張，進旅退旅。嘒以管簫，和以鏞鼓。神其樂康，永錫多祜。
寧宗郊前朝獻景靈宮二十四首 皇帝入門用《乾安》。 郊廟朝會歌辭
閟幄邃深，雲景杳冥。天清日晬，展容玉庭。締基發祥，希夷降靈。神其來燕，是饗是聽。
寧宗郊前朝獻景靈宮二十四首 升殿用《乾安》。 郊廟朝會歌辭
帝居瑶圖，璇題玉京。日月經振，列宿上熒。桂簋飶芬，瑚器華晶。夤承禋祀，用戒昭明。
寧宗郊前朝獻景靈宮二十四首 降神用《太安》。六變。 其一 郊廟朝會歌辭
〔圜鐘爲宮〕四靈晨耀，五緯夕明。風雲晏和，天地粹清。靈兮來迎，靈兮來寧。啟我子孫，饗于純精。
寧宗郊前朝獻景靈宮二十四首 降神用《太安》。六變。 其二 郊廟朝會歌辭
〔黄鐘爲角〕芬枝揚烈，熉珠叶陶。闓珍闡符，展詩舞箾。神哉來下，神哉來翱。肅若有承，靈心招摇。
寧宗郊前朝獻景靈宮二十四首 降神用《太安》。六變。 其三 郊廟朝會歌辭
〔太簇爲徵〕龍車既奏，鳳馭載翔。帝幄佇靈，天衢騰芳。神來留俞，神來蹇驤。禮鬯樂明，奏假孔將。
寧宗郊前朝獻景靈宮二十四首 降神用《太安》。六變。 其四 郊廟朝會歌辭
〔姑洗爲羽〕虹旌蜺旄，鸞旗翠蓋。星樞扶輪，月御叶衛。靈至陰陰，靈般裔裔。來格來饗，福流萬世。
寧宗郊前朝獻景靈宮二十四首 盥洗用《乾安》。 郊廟朝會歌辭
禮文有俶，祀事孔明。將以潔告，允惟齊精。自盥而往，聿觀厥成。靈監下臨，天德其清。
寧宗郊前朝獻景靈宮二十四首 詣聖祖位用《乾安》。 郊廟朝會歌辭
維宋肖德，欽天顧右。於皇道祖，丕釐靈祐。葛藟殖繁，瓜瓞孕茂。克昌厥後，世世孝奏。
寧宗郊前朝獻景靈宮二十四首 皇帝還位用《乾安》。聖祖位奉玉幣用《靈安》，高宗御製，見前。 郊廟朝會歌辭
桂宮耽耽，藻儀穆穆。天回衮彩，風韶璜玉。咸英皦亮，容典炳煜。假我上靈，景命有僕。
寧宗郊前朝獻景靈宮二十四首 奉饌用《吉安》。 郊廟朝會歌辭
我簋斯盈，我簠斯實。或剝或烹，或燔或炙。有殽既將，爲俎孔碩。禮儀卒度，永錫爾極。
寧宗郊前朝獻景靈宮二十四首 再盥洗用《乾安》。 郊廟朝會歌辭
觴澹初勺，禮戒重盥。假廟以萃，取象于觀。清明外暢，精肅中貫。我儀圖之，三靈攸贊。
寧宗郊前朝獻景靈宮二十四首 再詣聖祖位用《乾安》。 郊廟朝會歌辭
肇基駿命，鞏右鴻業。鼎玉龜符，垂固萬葉。靈貺具臻，神光燁燁。暉祚無疆，規重矩疊。
寧宗郊前朝獻景靈宮二十四首 還位用《乾安》。聖祖位酌獻用《祖安》，高宗御製，見前。 郊廟朝會歌辭
皇帝瑞慶，長發其祥。纂系悠遠，遡源靈長。德之克明，休烈有光。配天作極，孝饗是將。
寧宗郊前朝獻景靈宮二十四首 文舞退、武舞進用《正安》。 郊廟朝會歌辭
持翟成象，秉朱就列。旄乘整溢，鳳儀諧節。揮舒皇文，歌蹈先烈。合好效懽，福流有截。
寧宗郊前朝獻景靈宮二十四首 亞獻用《沖安》。 郊廟朝會歌辭
光熉紫幄，神流玉房。秉文侑儀，嘉虞貳觴。震澹醉喜，彷彿迪嘗。璇源之休，地久天長。
寧宗郊前朝獻景靈宮二十四首 終獻用《沖安》。 郊廟朝會歌辭
靈輿蹇驤，畢觴泰筵。貳饗允穆，祼將克竣。垂恩儲祉，錫羨永年。將以慶成，燕及皇天。
寧宗郊前朝獻景靈宮二十四首 詣飲福位用《乾安》。 郊廟朝會歌辭
若木露英，清雲流霞。蔓蔓芝秀，馮馮桂華。綿瑞無疆，産嘏孔奢。皇則受之，鞏我帝家。
寧宗郊前朝獻景靈宮二十四首 飲福酒用《報安》。 郊廟朝會歌辭
旨酒惟蘭，勺漿惟椒。福流瓚斝，光燭琨瑶。拜貺清宮，凝輝慶霄。神其如在，徘徊招摇。
寧宗郊前朝獻景靈宮二十四首 還位用《乾安》。 郊廟朝會歌辭
烝哉我皇，繼天毓聖。逆釐玄都，對越靈慶。如天斯久，如日斯盛。瑶圖濬邈，永隆駿命。
寧宗郊前朝獻景靈宮二十四首 徹饌用《吉安》。 郊廟朝會歌辭
房鉶陳列，室簋登奉。告饗具歆，展徹惟拱。祥光奕奕，嘉氣懞懞。受嘏不諐，燕天之寵。
寧宗郊前朝獻景靈宮二十四首 送真用《太安》。 郊廟朝會歌辭
雲車風馬，靈其來游。天門軼蕩，神其莫留。遺慶陰陰，祉發祥流。康我有宋，與天匹休。
寧宗郊前朝獻景靈宮二十四首 降殿用《乾安》。 郊廟朝會歌辭
璇庭爛景，紫殿流光。禮洽乾回，福應日昌。聖系厖鴻，景命溥將。德茂功成，率祀無疆。
寧宗郊前朝獻景靈宮二十四首 詣望燎位用《乾安》。 郊廟朝會歌辭
厥初生民，淵濬唯祖。芳薦既輟，明燎具舉。德馨升聞，靈貺蕃詡。懷濡上靈，佑周之祜。
寧宗郊前朝獻景靈宮二十四首 還大次用《乾安》。 郊廟朝會歌辭
帝假于宮，彝承清祀。天暉臨幄，宸衛森峙。行繇大室，旋趨紫畤。率禮不違，式旉靈祉。
理宗明堂前朝獻景靈宮二首 升殿登歌《乾安》。 郊廟朝會歌辭
我享我將，罄茲精意。陟降左右，維天與契。齋明乃心，祗肅在位。於萬斯年，百福來備。
理宗明堂前朝獻景靈宮二首 亞獻宮架《沖安》。 郊廟朝會歌辭
慶雲鬰鬰，鳴璆琅琅。澹其容與，申薦貳觴。奉承若宥，神其樂康。錫以多祉，源深流長。
大中祥符封禪十首 山上圜臺降神用《高安》。 郊廟朝會歌辭
巖巖泰山，配德于天。奉符展采，翼翼乾乾。滌濯靜嘉，罔有弗蠲。上帝顧諟，冷風肅然。
大中祥符封禪十首 昊天上帝坐酌獻用《奉安》。 郊廟朝會歌辭
皇天上帝，陰騭下民。道崇廣覆，化洽鴻鈞。靈文誕錫，寶命惟新。增高欽事，式奉嚴禋。
大中祥符封禪十首 太祖配坐酌獻用《封安》。 郊廟朝會歌辭
於穆聖祖，肇開鴻業。我武惟揚，皇威有曄。四隩混同，百靈震疊。陟配高穹，明靈是接。
大中祥符封禪十首 太宗配坐酌獻用《封安》。 郊廟朝會歌辭
祗若封祀，神宗配天。禮樂明備，奠獻精虔。景靈來格，休祥藹然。於昭垂慶，億萬斯年。
大中祥符封禪十首 亞獻用《恭安》。 郊廟朝會歌辭
因高定位，禮修物備。薦鬯卜牲，虔恭寅畏。八音克諧，天神咸暨。降福穰穰，永錫爾類。
大中祥符封禪十首 終獻用《順安》。 郊廟朝會歌辭
浩浩元精，無臭無聲。臨下有赫，得一以清。備物致享，薦茲至誠。泰尊奠獻，夙夜齊明。
大中祥符封禪十首 社首壇降神用《靖安》。 郊廟朝會歌辭
至哉坤元，資生伊始。博厚稱德，沈潜柔止。降禪方位，聿修明祀。寅恭吉蠲，永錫蕃祉。
大中祥符封禪十首 皇地祇坐酌獻用《禪安》。 郊廟朝會歌辭
坤德直方，博厚無疆。秉陰得一，靜而有常。寶藏以發，乃育百昌。肅祗禪祭，錫祉穰穰。
大中祥符封禪十首 太祖配坐酌獻用《禪安》。 郊廟朝會歌辭
皇矣聖祖，丕赫神武。秉運宅中，威加九土。德厚功崇，頌聲載路。陟配方祗，對天之祜。
大中祥符封禪十首 太宗配坐酌獻用《禪安》。 郊廟朝會歌辭
毖祀柔祇，報功厚載。思文太宗，侑神嚴配。鐘石斯和，籩豆咸在。永錫坤珍，資生爲大。
汾陰十首 降神用《靖安》。 郊廟朝會歌辭
茫茫坤載，粵惟太寧。資生光大，品物流形。瞻言汾曲，允宅神靈。聖皇躬享，明德惟馨。
汾陰十首 奠玉幣登歌《嘉安》。 郊廟朝會歌辭
至誠旁達，柔祇格思。奉以琮幣，致誠在茲。
汾陰十首 奉俎用《豐安》。 郊廟朝會歌辭
博碩者牲，載純其色。體薦登俎，聿崇坤德。
汾陰十首 后土地祇坐酌獻用《博安》。 郊廟朝會歌辭
秉陰成德，敏樹宣功。應變審諦，神力無窮。沈潜剛克，流謙示中。潔茲奠獻，妙物玄通。
汾陰十首 太祖配坐酌獻用《博安》。 郊廟朝會歌辭
坤元茂育，植物成形。於穆聖祖，功齊三靈。嚴恭配侑，厚德攸寧。永懷錫羨，歆此惟馨。
汾陰十首 太宗配坐酌獻用《博安》。 郊廟朝會歌辭
報功厚載，祀事惟明。思文烈考，道濟羣生。侑神定位，協德安平。馨潔並薦，享于克誠。
汾陰十首 飲福用《博安》。 郊廟朝會歌辭
寅威寶命，明祀惟虔。協神備物，罔不吉蠲。后祇格思，靈飈肅然。誕受景福，遐哉億年。
汾陰十首 亞、終獻用《正安》。 郊廟朝會歌辭
至哉柔祇，滋生蕃錫。滌濯靜嘉，寅恭夕惕。金奏純如，萬舞有奕。立我烝民，莫匪爾極。
汾陰十首 后土廟降神用《靖安》。 郊廟朝會歌辭
博厚流形，秉陰成德。柔順利正，直方維則。明祇格思，素汾之側。祗載吉蠲，宸心翼翼。
汾陰十首 酌獻用《博安》。 郊廟朝會歌辭
至哉物祖，設象隆脽。動靜之德，翕闢攸宜。嘉栗以薦，精禱洪釐。茂宣陰貺，五穀蕃滋。
祗奉天書六首 朝元殿酌獻用《瑞安》。 郊廟朝會歌辭
妙道非常，神變無方。惟天輔德，靈貺誕章。玄文昭錫，寶曆彌昌。禮崇明祀，式薦馨香。
祗奉天書六首 含芳園用《瑞安》。 郊廟朝會歌辭
運格熙盛，將封介丘。禮神之域，瑞命殊尤。靈文荐降，丕顯皇猷。聖心肅奉，永洽鴻休。
祗奉天書六首 泰山社首壇升降用《瑞安》。 郊廟朝會歌辭
玄穹眷懷，寶符申錫。垂露騰文，粲然靈迹。發祥吉圖，純熙寫奕。登薦欽崇，式昭天曆。
祗奉天書六首 奉香酌獻用《瑞安》。 其一 郊廟朝會歌辭
謂天蓋高，惟皇合德。倬彼靈章，圖書是錫。眷命諄諄，被以遐曆。膺籙告成，虔恭欽翼。
祗奉天書六首 奉香酌獻用《瑞安》。 其二 郊廟朝會歌辭
地屆興王，祥開圖籙。典禮昭成，祺祥交屬。大輅逶迤，卿雲紛鬰。祐我含靈，錫茲介福。
祗奉天書六首 升降用《靈文》。 郊廟朝會歌辭
旻穹無聲，惟德是輔。降監錫符，垂文篆素。孝瑞紀封，英聲載路。既壽而昌，篤天之祜。
祭九鼎十二首 帝鼐降神用《景安》。 郊廟朝會歌辭
日號丙丁，方號中央。德惟其時，蠲吉是將。夫何飲之，黄流玉瓚。夫何食之，有陳伊饌。
祭九鼎十二首 奉饌用《豐安》。 郊廟朝會歌辭
粢盛既豐，牲牢既充。展茲熙事，溫溫其恭。惟明欣欣，燔炙芬芬。保乎天子，繁祉荐臻。
祭九鼎十二首 亞、終獻用《文安》。 郊廟朝會歌辭
工祝致辭，黄流協鬯。爰登清歌，載期神享。噫予誠心，精禋是虔。嘉予陳祀，豐盈豆籩。
祭九鼎十二首 春分，蒼鼎亞、終獻用《成安》。 郊廟朝會歌辭
法乾剛兮，鑄鼎奠方。涓嘉旦兮，齊明迎祥。胡爲持幣，維箱及筥。胡爲和羹，有錡維釜。
祭九鼎十二首 立夏，岡鼎迎神用《凝安》。 郊廟朝會歌辭
我方東南，我日朱明。爰因其時，鼎以岡名。粢盛既馨，牲牷既盈。佑我皇家，巽令風行。
祭九鼎十二首 亞、終獻用《成安》。 郊廟朝會歌辭
黄流在中，惟馨香祀。於薦于神，爰祗厥事。禮從多儀，以進爲文。尊斝三獻，昭示孔勤。
祭九鼎十二首 夏至，彤鼎酌獻用《成安》。 郊廟朝會歌辭
犧尊將將，徂基自堂。牲牷肥腯，鼓鐘喤喤。肆予醴齊，椒馨飶香。聿來歆顧，天祚永昌。
祭九鼎十二首 立秋，阜鼎酌獻用《成安》。 郊廟朝會歌辭
明德崇享，磬筦鏘鏘。鏗兮佩舉，峨冠齊莊。肆陳有序，承箱是將。其牲伊何，籩豆大房。
祭九鼎十二首 秋分，皛鼎亞、終獻用《成安》。 郊廟朝會歌辭
神宮巍巍，庭燎有輝。聲諧備樂，物陳豐儀。清酤既載，酌言獻之。惟神醉止，聿來蕃釐。
祭九鼎十二首 立冬，魁鼎迎神用《凝安》。 郊廟朝會歌辭
時運而冬，乃神玄冥。陰陽相推，豐年以成。越陳嘉肅，牲牢粢盛。來享來依，監于明誠。
祭九鼎十二首 酌獻用《成安》。 郊廟朝會歌辭
罍之初登，其儀昭陳。罍之既祼，其香升聞。神心嘉止，於焉欣欣。貽我有年，穰穰其仁。
祭九鼎十二首 冬至，寶鼎奠幣用《明安》。 郊廟朝會歌辭
秉心齊明，奉牲博碩。匏絲鏗陳，冠佩儼飾。其肆其將，明神來格。執奠維何，猗歟幣帛。
大中祥符五嶽加帝號祭告八首 迎神用《靜安》。 郊廟朝會歌辭
鍾石既作，俎豆在前。雲旗飛揚，神光肅然。當駕飈欻，來乎青圓。言備縟禮，享茲吉蠲。
大中祥符五嶽加帝號祭告八首 冊入門用《正安》。 郊廟朝會歌辭
節彼喬嶽，神明之府。秩秩威儀，肅肅靈宇。懿號克崇，庶物咸臯。帝籍升名，式綏九土。
大中祥符五嶽加帝號祭告八首 酌獻東嶽用《嘉安》。 郊廟朝會歌辭
節彼岱宗，有嚴廟貌。惟辟奉天，依神設教。帝典焜煌，嘉薦普淖。至靈格思，殊祥是效。
大中祥符五嶽加帝號祭告八首 南嶽。 郊廟朝會歌辭
作鎮炎夏，畜茲靈光。敷與萬物，既阜既昌。爰刻溫玉，式薦徽章。昭嘏神意，福熙穰穰。
大中祥符五嶽加帝號祭告八首 西嶽。 郊廟朝會歌辭
瞻言太華，奠方作鎮。典冊是膺，等威以峻。上公奉儀，祀宗薦信。介祉萬邦，永配坤順。
大中祥符五嶽加帝號祭告八首 北嶽。 郊廟朝會歌辭
仰止靈嶽，鎮于朔方。增崇懿號，度越彝章。祗薦嘉樂，式陳令芳。永資純佑，國祚蕃昌。
大中祥符五嶽加帝號祭告八首 中嶽。 郊廟朝會歌辭
巖巖神嶽，作鎮中央。肅奉徽冊，尊名孔章。聿降飈駕，載獻蘭觴。熙事允洽，寶祚彌昌。
大中祥符五嶽加帝號祭告八首 送神用《靜安》。 郊廟朝會歌辭
祗薦鴻名，寅威明祀。有楚之儀，如在之祭。奠獻既終，禮容克備。神鑒孔昭，福禧來暨。
天安殿冊封五嶽帝一首 神出入用《正安》。 郊廟朝會歌辭
名嶽奠方，帝儀克舉。吉日惟良，九賓咸旅。溫玉鏤文，纁裳正宁。禮備樂成，篤神之祜。
熙寧望祭嶽鎮海瀆十七首 東望迎神用《凝安》。 郊廟朝會歌辭
盛德惟木，勾芒御神。沂岱淮海，厥功在民。爰熙壇坎，裒對庶神。于以歆格，靈貽具臻。
熙寧望祭嶽鎮海瀆十七首 升降用《同安》。 郊廟朝會歌辭
紳韠襜兮，玉珮橤兮。于我將事，神燕喜兮。帝命望祀，敢有不共。往返于位，肅肅雍雍。
熙寧望祭嶽鎮海瀆十七首 奠玉幣用《明安》。 郊廟朝會歌辭
祀以崇德，幣則有儀。肅我將事，登降孔時。精明純潔，罔有弗祗。史辭無愧，神用來娭。
熙寧望祭嶽鎮海瀆十七首 酌獻用《成安》。 郊廟朝會歌辭
肇茲東土，含潤無疆。維時發春，嘉薦令芳。祭用薶沈，順性含藏。不涸不童，誕降祺祥。
熙寧望祭嶽鎮海瀆十七首 送神用《凝安》。 郊廟朝會歌辭
神之至止，熙壇爲春。神之將歸，旂服振振。欻兮迴飈，窅兮旋雲。祐于東方，永施厥仁。
熙寧望祭嶽鎮海瀆十七首 南望迎神用《凝安》。 郊廟朝會歌辭
嵩嵇衡霍，暨厥海江。時維長養，惠我南邦。肆嚴牲幣，神式來降。以侑以妥，百福是龐。
熙寧望祭嶽鎮海瀆十七首 酌獻用《成安》。 郊廟朝會歌辭
景風應律，朱鳥開辰。肅肅明祀，嘉籩列陳。牲用牷物，樂奏蕤賓。克綏永福，祐此下民。
熙寧望祭嶽鎮海瀆十七首 送神用《凝安》。 郊廟朝會歌辭
鼓鍾云云，龡管伊伊。神既醉飽，曰送言歸。山有厚藏，水有靈德。物其永依，往奠炎宅。
熙寧望祭嶽鎮海瀆十七首 中望迎神用《凝安》。 郊廟朝會歌辭
維土作德，維帝御行。含養載育，萬物以成。有嚴祀典，薦我德馨。神其歆止，永用億寧。
熙寧望祭嶽鎮海瀆十七首 酌獻用《成安》。 郊廟朝會歌辭
高廣融結，實維中央。宣氣報功，利彼一方。坎壇以祀，六樂鏘鏘。靈其有喜，酌以大璋。
熙寧望祭嶽鎮海瀆十七首 送神用《凝安》。 郊廟朝會歌辭
言旋其處，以奠中域。無替厥靈，四方是則。神永不息，祀永不愆。以享以報，于萬斯年。
熙寧望祭嶽鎮海瀆十七首 西望迎神用《凝安》。 郊廟朝會歌辭
品物順說，時司金行。于郊迎氣，以望庶靈。雅歌維樂，圭薦惟牲。作民之祉，永相厥成。
熙寧望祭嶽鎮海瀆十七首 酌獻用《成安》。 郊廟朝會歌辭
西顥沆碭，執矩司秋。諏言協靈，時祀孔修。禮有薦獻，爰視公侯。秩而祭之，百福是遒。
熙寧望祭嶽鎮海瀆十七首 送神用《凝安》。 郊廟朝會歌辭
我樂我神，簋俎腥饔。曰神之還，西土是宮。于蕃禽魚，于衍草木。富我藪隰，滋我高陸。
熙寧望祭嶽鎮海瀆十七首 北望迎神用《凝安》。 郊廟朝會歌辭
帝德乘坎，時御閉藏。爰潔牲醴，兆茲北方。海山攸宅，神施無疆。具享蠲吉，降福孔穰。
熙寧望祭嶽鎮海瀆十七首 酌獻用《成安》。 郊廟朝會歌辭
淒寒凝陰，隕籜滌場。百物順成，黍稷馨香。款于北郊，爰因其方。何以侑神，薦此嘉觴。
熙寧望祭嶽鎮海瀆十七首 送神用《凝安》。 郊廟朝會歌辭
維山及川，奠宅幽方。我度其靈，降止靡常。肅肅坎壇，既迎既將。促樂徹俎，是送是望。
紹興祀嶽鎮海瀆四十三首 東方迎神用《凝安》。 郊廟朝會歌辭
帝奠九廛，孰匪我疆。繄我東土，山川相望。祀事孔時，肅雍不忘。嶪峨濛鴻，郁哉洋洋。
紹興祀嶽鎮海瀆四十三首 初獻盥洗用《同安》。 郊廟朝會歌辭
青陽肇開，祀事孔飭。鬰人贊溉，其馨苾苾。敬爾威儀，亦孔之則。神之格思，無我有斁。
紹興祀嶽鎮海瀆四十三首 奠玉幣用《明安》。 郊廟朝會歌辭
司曆告時，惟孟之春。爰舉時祀，旅于有神。鼓鍾既設，珪帛具陳。阜蕃庶物，以福我民。
紹興祀嶽鎮海瀆四十三首 東嶽位酌獻用《成安》。 郊廟朝會歌辭
巖巖天齊，自古在昔。膚寸之雲，四方其澤。惟時東作，祀事迺飭。惠我無疆，恩霑動植。
紹興祀嶽鎮海瀆四十三首 東鎮位。 郊廟朝會歌辭
惟山有鎮，雄於其方。東孰爲雄，于沂之疆。祀事有時，爰舉舊章。我望匪遥，庶幾燕饗。
紹興祀嶽鎮海瀆四十三首 東海位。 郊廟朝會歌辭
澒洞鴻濛，天與無極。導納江漢，節宣南北。順助其功，善下惟德。我祀孔時，以介景福。
紹興祀嶽鎮海瀆四十三首 東瀆位。 郊廟朝會歌辭
我祀伊何，于彼長淮。導源桐柏，委注蓬萊。扞齊護楚，宣威示懷。豆籩列陳，亦孔之偕。
紹興祀嶽鎮海瀆四十三首 亞、終獻，酌獻。四位并同。 郊廟朝會歌辭
我祀孔肅，神其安留。容與裴回，若止若浮。洽此重觴，申以百羞。無我斁遺，萬邦之休。
紹興祀嶽鎮海瀆四十三首 送神用《凝安》。 郊廟朝會歌辭
蹇兮紛紛，神實戾止。以飲以食，以享以祀。𣅺兮冥冥，神亦歸止。以醉以飽，以錫爾祉。
紹興祀嶽鎮海瀆四十三首 南方迎神用《凝安》。 郊廟朝會歌辭
朱明盛長，我祀用飭。厥祀伊何，山川咸秩。如將見之，繩繩齊栗。神哉沛兮，消摇來格。
紹興祀嶽鎮海瀆四十三首 初獻盥洗、升降用《同安》。 郊廟朝會歌辭
爰熙嘉壇，揭虔毖祀。鬰人沃盥，贊我祼事。于降于登，以作以止。莫不肅雍，告靈饗矣。
紹興祀嶽鎮海瀆四十三首 奠玉幣用《明安》。 郊廟朝會歌辭
我祀我享，儀物孔周。一純斯舉，二精聿修。璞兮其溫，絲兮其紑。是薦潔蠲，神兮安留。
紹興祀嶽鎮海瀆四十三首 南嶽位酌獻用《成安》。 郊廟朝會歌辭
神曰司天，居南之衡。位焉則帝，于以奠方。南訛秩事，望禮有常。庶幾嘉虞，介福無疆。
紹興祀嶽鎮海瀆四十三首 南鎮位。 郊廟朝會歌辭
維南有山，于彼會稽。作鎮在昔，神則司之。厥有舊典，以祀以時。百味維旨，靈其燕娭。
紹興祀嶽鎮海瀆四十三首 南海位。 郊廟朝會歌辭
維水善下，利物曰功。逶迤百川，誰歟朝宗。蕩蕩大受，於焉會同。膋蕭列陳，以答鴻濛。
紹興祀嶽鎮海瀆四十三首 南瀆位。 郊廟朝會歌辭
四瀆之利，經營中國。南曰大江，險兮天設。維爾有神，隃其廟食。望秩孔時，我心翼翼。
紹興祀嶽鎮海瀆四十三首 亞、終獻，酌獻。 郊廟朝會歌辭
神之游兮，洋洋對越。澹乎容與，肸蠁斯答。乃奏既備，八音攸節。重觴申陳，百禮以洽。
紹興祀嶽鎮海瀆四十三首 送神。曲同迎神。 郊廟朝會歌辭
薦徹豆籩，熙事備成。靈兮將歸，羽旄紛紜。飄其逝矣，浮空籋雲。悵然顧瞻，有撫懷心。
紹興祀嶽鎮海瀆四十三首 中央迎神用《凝安》。 郊廟朝會歌辭
天作高山，屹然中峙。經營厥宇，萬億咸遂。火熙土王，爰舉時祀。繩繩宣延，彷彿來止。
紹興祀嶽鎮海瀆四十三首 初獻盥洗、升降用《同安》。 郊廟朝會歌辭
思來感格，肅雍不忘。禮儀既備，濟濟蹌蹌。潔蠲致敬，往薦其芳。交若有承，神兮孔饗。
紹興祀嶽鎮海瀆四十三首 奠玉幣用《明安》。 郊廟朝會歌辭
練日有望，高靈來下。何以告誠，心惟物假。有篚斯實，有寶斯籍。于以奠之，神光燭夜。
紹興祀嶽鎮海瀆四十三首 中嶽位酌獻用《成安》。 郊廟朝會歌辭
與天齊極，伊嵩之高。顯靈效異，神休孔昭。飭我祀事，實俎鸞膋。以侑旨酒，其馨有椒。
紹興祀嶽鎮海瀆四十三首 中鎮位。 郊廟朝會歌辭
禹畫九州，河內曰冀。霍山崇崇，作鎮積勢。我祀如何，百末旨味。承神燕娭，諸神畢至。
紹興祀嶽鎮海瀆四十三首 亞、終獻，酌獻。 郊廟朝會歌辭
禮樂既成，肅容有常。奄留消摇，申畢重觴。仰臚所求，降福滂洋。師象山則，以況皇章。
紹興祀嶽鎮海瀆四十三首 送神。曲同迎神。 郊廟朝會歌辭
虞至旦兮，靈亦有喜。蹇欲驤兮，象輿已轙。粥音送兮，靈聿歸矣。長無極兮，錫我以祉。
紹興祀嶽鎮海瀆四十三首 西方迎神用《凝安》。 郊廟朝會歌辭
有岌斯安，有涵斯洽。聿相厥成，允祀是答。爰飭迺奏，迺奏既協。於昭降止，是遵是接。
紹興祀嶽鎮海瀆四十三首 初獻盥洗、升降用《同安》。 郊廟朝會歌辭
靡實不新，靡陳不濯。人之弗蠲，矧敢將酌。載晞之帨，載濡之勺。洗儀告備，陟降時若。
紹興祀嶽鎮海瀆四十三首 奠玉幣用《明安》。 郊廟朝會歌辭
彼林有庪，彼澤有沈。猗與西望，弗菲弗淫。迺追斯邸，迺㡛斯尋。卬禮既卒，是用是歆。
紹興祀嶽鎮海瀆四十三首 西嶽位酌獻用《成安》。 郊廟朝會歌辭
屹削厥方，風雲斯所。陰邑有宮，侐侐俁俁。清酤在尊，靈眷在下。于俎獻兮，則莫我吐。
紹興祀嶽鎮海瀆四十三首 西鎮位。 郊廟朝會歌辭
維吳崇崇，于汧之西。瞻彼有隴，赫赫不迷。克裨于嶽，我酌俶齊。於凡有旅，眡公維躋。
紹興祀嶽鎮海瀆四十三首 西海位。 郊廟朝會歌辭
奄浸坤軸，滋殖其濊。而典斯稽，有陛有壝。弗替時舉，元斝斯酹。胡先于河，實委之會。
紹興祀嶽鎮海瀆四十三首 西瀆位。 郊廟朝會歌辭
自彼崑虛，于以潜流。念茲誕潤，豈侯不猶。在昔中府，暨海聿脩。迄既望止，神保先卣。
紹興祀嶽鎮海瀆四十三首 亞、終獻。 郊廟朝會歌辭
肅肅其乂，既旨既溢。迨其畢酌，偏茲博碩。祀事既遂，不敢誶射。神或醉止，我心斯懌。
紹興祀嶽鎮海瀆四十三首 送神。曲同迎神。 郊廟朝會歌辭
迺羞既徹，迺奏及闋。無餕斯俎，式聽致謁。不蹇不蹶，不沸不决。厲魃其祛，永庇有截。
紹興祀嶽鎮海瀆四十三首 北方迎神用《凝安》。 郊廟朝會歌辭
我土綿綿，孰匪疆理。惟時幽都，匪曰隃只。滌哉艮月，朔風其同。曷阻曷深，其亦來降。
紹興祀嶽鎮海瀆四十三首 初獻盥洗、升降用《同安》。 郊廟朝會歌辭
壽宮煇煌，聿修時祀。繽其臨矣，吉蠲以竢。居乎昂昂，行乎遂遂。敬爾攸司，展采錯事。
紹興祀嶽鎮海瀆四十三首 奠玉幣用《明安》。 郊廟朝會歌辭
相予陰威，厥功浩浩。一歲之功，何以爲報。府有珪幣，我其敢私。肅肅孔懷，于以將之。
紹興祀嶽鎮海瀆四十三首 北嶽位酌獻用《成安》。 郊廟朝會歌辭
瞻彼芒芒，曰北之常。既高既厚，迺紀迺綱。薦鬯伊始，靈示孔將。玄服鐵駕，覽此下方。
紹興祀嶽鎮海瀆四十三首 北鎮位。 郊廟朝會歌辭
赫赫作鎮，幽朔之垂。兼福我民，食哉具宜。克配彼岳，有嚴等衰。蠲我灌禮，其敢不祗。
紹興祀嶽鎮海瀆四十三首 北海位。 郊廟朝會歌辭
八裔皆水，此一會同。沄沄天墟，洞蕩洪濛。至哉維坎，不有斯功。所秩伊何，黄流在中。
紹興祀嶽鎮海瀆四十三首 北瀆位。 郊廟朝會歌辭
水星之精，播液發靈。不脅于河，既介以清。翼翼盥薦，椒糈芬馨。載止載留，爰弭翠旌。
紹興祀嶽鎮海瀆四十三首 亞、終獻。 郊廟朝會歌辭
俎豆紛披，金石繁會。侑以貳尊，匪瀆匪怠。我儀既周，我心孔戒。憺兮容與，彷彿如在。
紹興祀嶽鎮海瀆四十三首 送神。曲同迎神。 郊廟朝會歌辭
靈既醉飽，禮斯徹兮。靈亦樂康，樂斯闋兮。雲征飈舉，不可尼兮。薦福錫祉，曷有極兮。
淳祐祭海神十六首 迎神用《延安》。 其一 郊廟朝會歌辭
〔宮一曲〕堪輿之間，最鉅惟瀛。包乾括坤，吐日滔星。祀典載新，禮樂孔明。鑒吾嘉頼，來燕來寧。
淳祐祭海神十六首 迎神用《延安》。 其二 郊廟朝會歌辭
〔角一曲〕四溟廣矣，八紘是紀。我宅東南，迴復萬里。洪濤飄風，安危所倚。祀事特隆，神其戾止。
淳祐祭海神十六首 迎神用《延安》。 其三 郊廟朝會歌辭
〔徵一曲〕若稽有唐，克致崇極。祝號既升，爰增祭式。從享于郊，神斯受職。我祀肇新，式祈陰騭。
淳祐祭海神十六首 迎神用《延安》。 其四 郊廟朝會歌辭
〔羽一曲〕猗與祀禮，四海會同。靈之來沛，鞭霆馭風。肸蠁彷彿，在位肅雍。佑我烝民，式徼神功。
淳祐祭海神十六首 升降用《欽安》。 郊廟朝會歌辭
靈之來至，垂慶陰陰。靈之已坐，飭茲五音。壇殿聿嚴，陟降孔欽。靈宜安留，鑒我德心。
淳祐祭海神十六首 東海位奠玉幣用《德安》。 郊廟朝會歌辭
百川所歸，天地之左。澒洞鴻濛，功高善下。行都攸依，百祿是荷。制幣嘉玉，以侑以妥。
淳祐祭海神十六首 南海位奠玉幣用《瀛安》。 郊廟朝會歌辭
祝融之位，貴乎三神。吞納江漢，廣大無垠。長爲委輸，祐我黎民。敬陳明享，允鑒恭勤。
淳祐祭海神十六首 西海位奠玉幣用《潤安》。 郊廟朝會歌辭
蒲昌之澤，派引天潢。羲娥出入，浩渺微茫。蓋高斯覆，猶隔封疆。我思六合，肇正吉昌。
淳祐祭海神十六首 北海位奠玉幣用《瀚安》。 郊廟朝會歌辭
瀚海重潤，地紀亦歸。吞受百瀆，限制北陲。一視同仁，我心則怡。嘉薦玉幣，神其格思。
淳祐祭海神十六首 捧俎用《豐安》。 郊廟朝會歌辭
昭格靈貺，祀典肇升。牲牷告充，雕俎是承。薦虔效物，省德惟馨。靈其有喜，萬宇肅澄。
淳祐祭海神十六首 東海位酌獻用《熙安》。 郊廟朝會歌辭
滄溟之德，東南具依。熬波出素，國計攸資。石臼却敵，濟我王師。神其享錫，益畀燕綏。
淳祐祭海神十六首 南海位酌獻用《貴安》。 郊廟朝會歌辭
南溟浮天，旁通百蠻。風檣迅疾，琛舶來還。民商永頼，坐消寇姦。薦茲嘉觴，弭矣驚瀾。
淳祐祭海神十六首 西海位酌獻用《類安》。 郊廟朝會歌辭
積流疏派，被于流沙。布潤施澤，功均邇遐。我秩祀典，四海一家。祗薦令芳，靈其享嘉。
淳祐祭海神十六首 北海位酌獻用《溥安》。 郊廟朝會歌辭
儵忽會同，裴回安留。牲肥酒香，晨事聿修。惟德之凉，曷奄九州。帝命是祗，多福自求。
淳祐祭海神十六首 亞、終獻用《饗安》。 郊廟朝會歌辭
籩豆有楚，貳觴斯旅。神其醉飽，式燕以序。百靈祕怪，蜿蜒飛舞。錫我祺祥，有永終古。
淳祐祭海神十六首 送神用《成安》。 郊廟朝會歌辭
告靈饗矣，錫我嘉祚。乾端坤倪，開豁呈露。玄雲聿收，羣龍咸騖。滅除凶災，六幕清豫。
紹興祀大火十二首 降神用《高安》。 其一 郊廟朝會歌辭
〔圜鍾爲宮〕五緯相天，各率其職。司禮與視，則維熒惑。至陽之精，屆我長嬴。于以求之，祀事孔明。
紹興祀大火十二首 降神用《高安》。 其二 郊廟朝會歌辭
〔黄鍾爲角〕有出有藏，伏見靡常。相我國家，鑒觀四方。視罔不正，終然允臧。神其來格，明德馨香。
紹興祀大火十二首 降神用《高安》。 其三 郊廟朝會歌辭
〔太簇爲徵〕小大率禮，不愆于儀。展采錯事，秩祀孔時。維今之故，閲我數度。修厥典常，神其來顧。
紹興祀大火十二首 降神用《高安》。 其四 郊廟朝會歌辭
〔姑洗爲羽〕於赫我宋，以火德王。永永丕圖，繄神之相。神之來矣，維其時矣。禮備樂奏，神其知矣。
紹興祀大火十二首 升殿用《正安》。 郊廟朝會歌辭
有儼其容，有潔其衷。屹屹崇壇，伊神與通。神肯降格，嘉神之休。虔恭降登，神乎安留。
紹興祀大火十二首 熒惑位奠玉幣用《嘉安》。 郊廟朝會歌辭
馨香接神，肸蠁恍惚。求神以誠，薦誠以物。有藉斯玉，有篚斯幣。是用薦陳，昭茲精意。
紹興祀大火十二首 商丘宣明王位奠幣用《嘉安》。 郊廟朝會歌辭
熒惑在天，惟火與合。繄神主火，純一不雜。作配熒惑，祀功則然。不腆之幣，于以告虔。
紹興祀大火十二首 捧俎用《豐安》。 郊廟朝會歌辭
火遵其令，無物不長。視此牲牢，務得其養。豢以祀神，有腯其肥。非神之宜，其將曷歸。
紹興祀大火十二首 熒惑位酌獻用《祐安》。 郊廟朝會歌辭
皇念有神，介我戩穀。登時休明，有此美祿。酌言獻之，有飶其香。神兮燕娭，醉此嘉觴。
紹興祀大火十二首 宣明王位酌獻用《祐安》。 郊廟朝會歌辭
誰其祀神，知神嗜好。閼伯祀火，爲神所勞。睠言配食，既與火俱。於樂旨酒，承神嘉虞。
紹興祀大火十二首 亞、終獻用《文安》。 郊廟朝會歌辭
神既貺施，嗜我飲食。申以累獻，以承靈億。神方常羊，咸畢我觴。于再于三，于誠之將。
紹興祀大火十二首 送神用《理安》。 郊廟朝會歌辭
登降上下，奠璧獻斝。音送粥粥，禮無違者。已虞至旦，神其將歸。顧我國家，遺以繁釐。
出火祀大辰十二首 降神用《高安》。 其一 郊廟朝會歌辭
〔圜鍾爲宮〕燁燁我宋，火德所畀。用火紀時，允惟象類。神以類歆，誠繇類至。有感斯通，孚我陽燧。
出火祀大辰十二首 降神用《高安》。 其二 郊廟朝會歌辭
〔黄鍾爲角〕樂音上達，粵惟出虛。火性炎上，亦生於無。我鏞我磬，我笙我竽。氣同聲應，昭哉合符。
出火祀大辰十二首 降神用《高安》。 其三 郊廟朝會歌辭
〔太簇爲徵〕火在六氣，獨處其兩。感生維君，繄辰克相。何以驗之，占茲垂象。騰駕蒼虯，歘其來饗。
出火祀大辰十二首 降神用《高安》。 其四 郊廟朝會歌辭
〔姑洗爲羽〕星入於戌，與火俱詘。火出於辰，與星俱伸。一伸一詘，孰操縱之。利用出入，民咸用之。
出火祀大辰十二首 升殿用《正安》。 郊廟朝會歌辭
屹彼嘉壇，赤伏始屆。掞光耀明，洋乎如在。俛仰重離，默與精會。隨我降升，肅聽環珮。
出火祀大辰十二首 大辰位奠玉幣用《嘉安》。 郊廟朝會歌辭
維莫之春，五陽發舒。日之夕矣，三星在隅。莫量匪幣，莫嘉匪玉。明薦孔時，神光下矚。
出火祀大辰十二首 商丘宣明王位奠幣用《嘉安》。 郊廟朝會歌辭
二七儲神，與天地並。孰儷厥德，聿惟南正。功楙陶唐，澤流億姓。作配嚴禋，贄列惟稱。
出火祀大辰十二首 捧俎用《豐安》。 郊廟朝會歌辭
有嚴在滌，陳彼牲牢。孔碩其俎，薦此血毛。厥初生民，飲茹則然。以燔以炙，伊誰云先。
出火祀大辰十二首 大辰位酌獻用《祐安》。 郊廟朝會歌辭
孰爲大辰，維北有斗。曾是彗星，斯名孔有。幽榮報功，潔齊敢後。容與嘉觴，式歆旨酒。
出火祀大辰十二首 宣明王位酌獻用《祐安》。 郊廟朝會歌辭
周設司爟，雖列夏官。仍襲孔易，闓端實難。相彼商丘，永懷初造。不腆桂椒，匪以爲報。
出火祀大辰十二首 亞、終獻用《文安》。 郊廟朝會歌辭
潜之伏矣，柞槱既休。有俶其來，榆柳是求。靈駕紛羽，尚其安留。飲我三爵，言言油油。
出火祀大辰十二首 送神用《理安》。 郊廟朝會歌辭
五運惟火，寔宗衆陽。宿壯用明，千載愈光。神保聿歸，安處火房。鬰攸不作，炎圖永昌。
納火祀大辰十二首 降神用《高安》。 其一 郊廟朝會歌辭
〔圜鍾爲宮〕赫赫皇圖，炎炎火德。侈神之賜，奄有方國。粢盛既豐，俎豆有飶。於萬斯年，報祀無斁。
納火祀大辰十二首 降神用《高安》。 其二 郊廟朝會歌辭
〔黄鍾爲角〕火星之躔，有燁其光。表于辰位，伏于戌方。時和歲稔，仁顯用藏。告爾萬民，出納有常。
納火祀大辰十二首 降神用《高安》。 其三 郊廟朝會歌辭
〔太簇爲徵〕季秋之月，律中無射。農事備收，火功告畢。克禋克祀，有嚴有翼。風馬雲車，尚其來格。
納火祀大辰十二首 降神用《高安》。 其四 郊廟朝會歌辭
〔姑洗爲羽〕明明我后，重祭欽祠。有司肅事，式薦晨儀。禮惟其稱，物惟其時。神之聽之，福祿來爲。
納火祀大辰十二首 升殿用《正安》。 郊廟朝會歌辭
猗與明壇，右平左墄。冕服斯皇，玉珮有節。陟降惟寅，匪徐匪疾。式崇大祀，禮文咸秩。
納火祀大辰十二首 大辰位奠玉幣用《嘉安》。 郊廟朝會歌辭
金行序晚，玉露晨清。齊戒豐潔，肅恭神明。嘉幣惟量，嘉玉惟精。于以奠之，庶幾來聽。
納火祀大辰十二首 商丘宣明王位奠幣用《嘉安》。 郊廟朝會歌辭
恭惟火正，自陶唐氏。邑于商丘，配食辰祀。有功在民，有德在位。敢替典常，惟恭奉幣。
納火祀大辰十二首 捧俎用《豐安》。 郊廟朝會歌辭
萬彙攸成，四方寧謐。工祝致告，普存民力。迺薦斯牲，爲俎孔碩。介以繁祉，式和民則。
納火祀大辰十二首 大辰位酌獻用《祐安》。 郊廟朝會歌辭
庶功備矣，休德昭明。天地釀和，鬰鬯斯清。玉瓚以酌，瑶觴載盈。周流常羊，來燕來寧。
納火祀大辰十二首 宣明王位酌獻用《祐安》。 郊廟朝會歌辭
廣大建祀，式崇其配。馨香在茲，清酒既載。穆穆有暉，洋洋如在。聿懷嘉慶，繄神之賚。
納火祀大辰十二首 亞、終獻用《文安》。 郊廟朝會歌辭
幣玉肅陳，笙簧具舉。桂醑浮觴，瓊羞溢俎。禮有三獻，式和且序。神具醉止，慶流寰宇。
納火祀大辰十二首 送神用《理安》。 郊廟朝會歌辭
神靈降鑒，天地回旋。惟馨薦矣，既醉歆焉。諸宰斯徹，式禮莫愆。隤祉降祥，天子萬年。
景德祭社稷三首 降神用《靜安》。 郊廟朝會歌辭
百穀蕃滋，麗乎下土。聿崇明祀，垂之千古。育物惟茂，粒民斯普。報本攸宜，國章咸臯。
景德祭社稷三首 奠玉幣、酌獻用《嘉安》。 郊廟朝會歌辭
於穆大祀，功利相宣。靈壇美報，歷代昭然。介以蕃祉，祚以豐年。土爰稼穡，允協民天。
景德祭社稷三首 送神用《靜安》。 郊廟朝會歌辭
制幣犧齊，正辭無愧。樂以送之，畢其精意。
景祐祀社稷三首 迎神用《寧安》。 郊廟朝會歌辭
五祀之本，百貨何極。道著開闢，惠周動植。國崇美穀，民資力穡。奠獻惟寅，神靈來格。
景祐祀社稷三首 亞、終獻用《文安》，送神用《寧安》。 郊廟朝會歌辭
神之來兮，降茲下土。神之去兮，杳無處所。壇壝肅然，瘞幣徹俎。乃粒之功，冠于萬古。
景祐祀社稷三首 奉俎用《豐安》。神州地祇、皇地祇與社稷通用。 郊廟朝會歌辭
禮崇明禋，維馨斯酒。潔粢豐盛，殺時犉牡。齊莊嚴祗，升燎于槱。其報伊何，如山如阜。
大觀祀社稷九首 迎神用《寧安》。 其一 郊廟朝會歌辭
〔黄鐘二奏〕惟土之尊，民食資焉。陰祀昭格，牲牢腥羶。有功于民，告其吉蠲。神之來享，雲車翩翩。
大觀祀社稷九首 迎神用《寧安》。 其二 郊廟朝會歌辭
〔太簇角二奏〕惟穀之神，函育無窮。百嘉蕃殖，民依厥功。嚴飭壇壝，威儀肅雍。神之來享，祈于登豐。
大觀祀社稷九首 迎神用《寧安》。 其三 郊廟朝會歌辭
〔姑洗徵二奏〕猗歟那歟，生養斯民。家給人足，時底熙純。祗嚴明禋，於薦苾芬。粢盛豐潔，神乃有聞。
大觀祀社稷九首 迎神用《寧安》。 其四 郊廟朝會歌辭
〔南呂羽二奏〕籩豆斯陳，三牲告幽。報本之禮，答神之休。來歆芬香，豐登於秋。倉箱千萬，治符成周。
大觀祀社稷九首 初獻升降用《正安》。 郊廟朝會歌辭
崇崇廣壇，嚴恭祀事。威儀孔時，周旋進止。鏘若環佩，誠通于幽。相于農植，邦其咸休。
大觀祀社稷九首 奠幣用《嘉安》。 郊廟朝會歌辭
於嘻陰祀，封土惟崇。于時之吉，歆予鼓鍾。柔靜化光，人頼其功。陳茲量幣，百貨是隆。
大觀祀社稷九首 酌獻用《嘉安》。 郊廟朝會歌辭
坤元生物，功利相宣。蠲茲祀事，美報致虔。清酤芬如，靈壇巋然。酌尊奠觴，神其格焉。
大觀祀社稷九首 亞、終獻用《文安》。 郊廟朝會歌辭
薦嘉亶時，洋洋來格。載登茲壇，齊明維敕。神用居歆，順成農穡。其崇若墉，其比如櫛。
大觀祀社稷九首 送神用《寧安》。 郊廟朝會歌辭
尊罍芬香，威儀肅雍。靈心嘉止，洋洋交通。神歸降禧，年斯屢豐。倉箱千萬，慰予三農。
紹興祀太社太稷十七首 迎神用 其一 郊廟朝會歌辭
〔函鍾爲宮〕五祀之本，社稷有嚴。芟柞伊始，夫敢不虔。吉日惟戊，式薦豆籩。神其來格，用介有年。
紹興祀太社太稷十七首 迎神用 其二 郊廟朝會歌辭
〔函鍾爲宮〕功烈在民，誕受露雨。良耜既歌，乃揚帗舞。是奉是尊，厚禮斯舉。相其豐年，多稌多黍。
紹興祀太社太稷十七首 迎神用 其三 郊廟朝會歌辭
〔太簇爲角〕是尊是奉，茲率舊章。樂音純繹，薦溢圓方。情文備矣，神其迪嘗。永觀錫羨，多穡穰穰。
紹興祀太社太稷十七首 迎神用 其四 郊廟朝會歌辭
〔姑洗爲徵〕穀資土養，民頼穀生。功利之博，莫之與京。式嚴祠壇，因物薦誠。禮具樂奏，惟神顧歆。
紹興祀太社太稷十七首 迎神用 其五 郊廟朝會歌辭
〔南呂爲羽〕國主社稷，時祀有常。肅若舊典，報本不忘。粢盛豐潔，歌吟青黄。尊神倏來，百物賓將。
紹興祀太社太稷十七首 盥洗用《正安》。 郊廟朝會歌辭
祭重齊肅，神格專精。沃洗于阼，涓潔著誠。清明鬯矣，熙事備成。以似以續，如坻如京。
紹興祀太社太稷十七首 升壇用《正安》。 郊廟朝會歌辭
神地之道，粒食有先。歲謹祈報，禮嚴豆籩。降登祼薦，罔或不虔。以似以續，宜屢豐年。
紹興祀太社太稷十七首 太社位奠玉幣用《嘉安》。春社太稷、土正、后稷通用。 郊廟朝會歌辭
土發而祭，農祥是祈。籩豆加篚，典禮有彝。惟茲珪幣，用告肅祗。神靈降鑒，錫我繁釐。
紹興祀太社太稷十七首 太社位奠玉幣用《嘉安》。秋臘太稷、土正、后稷通用。 郊廟朝會歌辭
赫赫媼神，稼穡是司。方是藉斂，報本攸宜。嘉壇建祀，玉帛陳儀。明靈昭格，以介蕃釐。
紹興祀太社太稷十七首 還位用《正安》。 郊廟朝會歌辭
國主太祀，地道聿神。稷司百穀，利毓惟均。練日新吉，粢盛飶芬。神燕娭矣，福此下民。
紹興祀太社太稷十七首 捧俎用《豐安》。 郊廟朝會歌辭
嘉承天和，黍稷翼翼。默相農功，繄神之德。俎實犧牲，舊章是式。嗣有豐年，我庾維億。
紹興祀太社太稷十七首 太社位酌獻用《嘉安》。春社太稷、土正、后稷通用。 郊廟朝會歌辭
封土崇祀，有烈在民。千載不昧，福此人羣。洗爵奠斝，有酒其芬。神具醉止，愷樂欣欣。
紹興祀太社太稷十七首 太社位酌獻用《嘉安》。秋社、臘太稷、土正、后稷通用。 郊廟朝會歌辭
叶氣嘉生，年穀順成。萬億及秭，如坻如京。奉時犉牡，告於神明。歌此良耜，於昭德馨。
紹興祀太社太稷十七首 亞、終獻用《文安》。 郊廟朝會歌辭
風雨時若，自天降康。稼穡滋殖，自神發祥。穀我婦子，豐年穰穰。報本嚴祀，齊明允臧。
紹興祀太社太稷十七首 徹豆用《娭安》。 郊廟朝會歌辭
報本之禮，載于甲令。靈壇昭告，神既來聽。徹彼豆籩，精誠斯罄。實惟豐年，農夫之慶。
紹興祀太社太稷十七首 送神用《寧安》。 郊廟朝會歌辭
乃粒烝民，功昭萬古。國有常祀，薦獻式敘。肅肅雍雍，舊章咸舉。神保聿歸，介我稷黍。
紹興祀太社太稷十七首 望瘞用《正安》。 郊廟朝會歌辭
地載萬物，民資迺功。報本稱祀，太稷攸同。禮樂既備，訖埋愈恭。神其降嘏，時和歲豐。
熙寧祭風師五首 迎神用《欣安》。 郊廟朝會歌辭
飄颻而來，淅瀝而下。爰張其旂，爰整其駕。有豆有登，有兆有壇。弭旌柅輈，降止且安。
熙寧祭風師五首 升降用《欽安》。 郊廟朝會歌辭
盥帨于下，有盤有匜。饋酌于上，有登有彝。服容柔止，進退優止。即事寅恭，神其休止。
熙寧祭風師五首 奠幣用《容安》。 郊廟朝會歌辭
育我嘉生，神惠是仰。載致斯幣，庶幾用享。鼓之舞之，式繄爾神。錫福無疆，佑此下民。
熙寧祭風師五首 亞、終獻，酌獻用《雍安》。 郊廟朝會歌辭
栗栗壇坫，載是豆觴。醇烈氤氳，普薦芬芳。酌之維宜，獻之維時。民有報侑，靈用安之。
熙寧祭風師五首 送神用《欣安》。 郊廟朝會歌辭
奠獻紛紛，靈心欣欣。超然而返，衆御如雲。其施伊何，多黍多稌。其祥伊何，不愆厥敘。
大觀祭風師六首 降神用《欣安》。 郊廟朝會歌辭
羽旗雲車，飄颻自天。猗歟南箕，歆嘉升煙。牲餼粢盛，俎簋鉶籩。維神戾止，從空泠然。
大觀祭風師六首 初獻升降用《欽安》。 郊廟朝會歌辭
明昭惟馨，威儀孔時。鏘鏘鳴佩，欽薦牲犧。惟恭惟祗，無愆無違。周旋中禮，肅恭委蛇。